REGOLAMENT TA' IMPLIMENTAZZJONI TAL-KUMMISSJONI (UE) 2019/244

tal-11 ta' Frar 2019

li jimponi dazju kompensatorju definittiv fuq l-importazzjonijiet ta' bijodiżil li joriġinaw mill-Arġentina

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (1) (“ir-Regolament bażiku”), u b'mod partikolari l-Artikolu 15 tiegħu,

Billi:

1. PROĊEDURA

1.1. Bidu

(1) Fil-31 ta' Jannar 2018, il-Kummissjoni Ewropea (“il-Kummissjoni”) bdiet investigazzjoni antisussidju dwar l-importazzjoni lejn l-Unjoni Ewropea ta' bijodiżil li joriġina mill-Arġentina (“il-pajjiż ikkonċernat”) fuq il-bażi tal-Artikolu 10 tar-Regolament (UE) 2016/1037. Hija ppubblikat Notifika ta' Bidu f'Il-Ġurnal Uffiċjali tal-Unjoni Ewropea (2) (“in-Notifika ta' Bidu”).

(2) Il-Kummissjoni tat bidu għall-investigazzjoni wara li rċeviet ilment li kien ippreżentat fit-18 ta' Diċembru 2017 mill-Bord Ewropew tal-Bijodiżil (“EBB — European Biodiesel Board” jew “l-ilmentatur”) f'isem il-produtturi. L-ilmentatur jirrappreżenta madwar 70 % tal-produzzjoni totali tal-Unjoni tal-bijodiżil. L-ilment kien jinkludi evidenza ta' sussidjar u ta' theddida ta' dannu konsegwenti suffiċjenti biżżejjed biex tiġġustifika l-ftuħ tal-investigazzjoni.

(3) Qabel ma bdiet l-investigazzjoni antisussidji, il-Kummissjoni nnotifikat lill-Gvern tal-Arġentina (“GtA”) (3) li hija kienet irċeviet ilment iddokumentat kif xieraq, u stiednet lill-GtA għal konsultazzjonijiet skont l-Artikolu 10(7) tar-Regolament bażiku. Il-GtA aċċetta l-offerta għall-konsultazzjoni, li saret fl-24 ta' Jannar 2018. Matul il-konsultazzjonijiet kif ukoll l-iskambji sussegwenti mal-GtA, ittieħdet nota tal-kummenti ppreżentati mill-GtA. Madankollu, ma kienx hemm qbil dwar soluzzjoni.

(4) Wara n-Notifika tal-Bidu, il-Kummissjoni rċeviet kummenti f'dan ir-rigward mill-Kamra Arġentina tal-Bijokarburanti (Cámara Argentina de Biocombustibles, “CARBIO”). Fil-kummenti tagħha, CARBIO ddikjarat li l-industrija tal-bijodiżil Arġentina mhijiex issussidjata, u li l-importazzjonijiet ta' bijodiżil Arġentin ma joħloq ebda theddida ta' dannu materjali lill-industrija tal-Unjoni.

(5) Rigward l-evidenza tas-sussidjar fl-istadju tal-bidu, il-Kummissjoni għamlet disponibbli l-verżjoni miftuħa tal-ilment u pprovdiet l-analiżi tagħha dwar l-evidenza disponibbli f'dak l-istadju fil-memorandum dwar is-suffiċjenza ta' evidenza, li fuq il-bażi tiegħu nbdiet l-investigazzjoni.

(6) Rigward l-evidenza dwar it-theddida ta' dannu, CARBIO sostniet li l-ilmentatur ma rnexxielux jipprovdi biżżejjed evidenza dwar il-kriterji fl-Artikolu 8(8) tar-Regolament bażiku, b'mod partikolari ż-żieda sinifikanti f'importazzjonijiet, il-kapaċità disponibbli b'mod liberu fl-Arġentina u l-effett tal-prezz tal-importazzjonijiet Arġentini. Madankollu, l-argumentazzjoni ta' CARBIO kienet ibbażata fil-biċċa l-kbira fuq l-istimi pessimisti żżejjed tal-iżvilupp tal-esportazzjonijiet mill-Arġentina fl-2018, li CARBIO stmat li se jkunu 480 000 tunnellata għas-sena 2018 kollha lejn il-pajjiżi kollha tad-dinja, mingħajr ma ssostanzjat dik il-figura baxxa li kienet 70 % inqas miċ-ċifra korrispondenti għal 2016 u 2017 (4). F'livell daqstant baxx, l-importazzjonijiet Arġentini allegatament ma joħolqu ebda theddida ta' dannu għall-industrija tal-Unjoni. Il-Kummissjoni qieset l-evidenza pprovduta fl-ilment (ibbażata fuq l-importazzjonijiet attwali sa Awwissu 2017 u l-istimi għall-2018 ibbażati fuq iċ-ċifri ta' produzzjoni fir-rapport GAIN (5)) li indikat livell stmat ta' importazzjonijiet ferm ogħla. Rigward il-kapaċità tal-produzzjoni, CARBIO kkonfermat li l-kapaċità tal-produzzjoni fl-Arġentina taqbeż b'mod sinifikanti l-konsum domestiku b'aktar minn 3 miljun tunnellata.

(7) Għaldaqstant, dawn id-dikjarazzjonijiet ġew miċħuda.

1.2. Ir-reġistrazzjoni tal-importazzjonijiet

(8) Fil-21 ta' Frar 2018, l-ilmentatur ippreżenta talba għar-reġistrazzjoni tal-importazzjonijiet tal-bijodiżil li joriġinaw fl-Arġentina skont l-Artikolu 24(5) tar-Regolament bażiku. Fl-24 ta' Mejju 2018, il-Kummissjoni ppubblikat Regolament ta' Implimentazzjoni (UE) 2018/756 (“ir-Regolament dwar ir-reġistrazzjoni”) (6) li jagħmel l-importazzjonijiet tal-bijodiżil li joriġinaw fl-Arġentina soġġetti għal reġistrazzjoni mill-25 ta' Mejju 2018 'il quddiem.

(9) Bi tweġiba għat-talba ta' reġistrazzjoni, il-partijiet interessati ppreżentaw kummenti li l-Kummissjoni indirizzat fir-Regolament ta' reġistrazzjoni. Il-Kummissjoni kellha biżżejjed evidenza disponibbli li tiġġustifika l-ħtieġa li l-importazzjonijiet jiġu rreġistrati.

(10) Skont l-Artikolu 24(5) tar-Regolament bażiku, l-importazzjonijiet tal-prodott ikkonċernat għandhom ikunu soġġetti għar-reġistrazzjoni biex ikun żgurat li jekk mill-investigazzjoni jirriżultaw sejbiet li jwasslu għall-impożizzjoni ta' dazji kompensatorji, dawk id-dazji jistgħu jiġu imposti retroattivament fuq l-importazzjonijiet irreġistrati skont id-dispożizzjonijiet legali applikabbli, jekk il-kundizzjonijiet meħtieġa jiġu ssodisfati.

(11) Wara l-pubblikazzjoni tar-Regolament ta' reġistrazzjoni, il-Kummissjoni rċeviet kummenti f'dan ir-rigward mill-GtA u CARBIO.

(12) Il-kummenti tal-GtA kienu jirrigwardaw l-allegazzjoni li l-Kummissjoni naqset milli turi biżżejjed evidenza ta' sussidjar u milli turi li d-dannu kkawżat lill-industrija tal-Unjoni minn importazzjonijiet kbar ta' bijodiżil Arġentin f'perjodu relattivament qasir.

(13) Kif spjegat fil-premessi minn (5) sa (7), il-Kummissjoni qieset li kellha evidenza suffiċjenti ta' ssussidjar u theddida ta' dannu fl-istadju tal-bidu. Barra minn hekk, fil-premessa (14) tar-Regolament tar-reġistrazzjoni, il-Kummissjoni pprovdiet evidenza ta' żieda enormi ta' importazzjonijiet tal-bijodiżil mill-Arġentina f'termini assoluti u f'termini tas-sehem fis-suq fil-perjodu bejn Awwissu 2017 u Marzu 2018, li jista' jindika l-eżistenza ta' dannu materjali lejn tmiem il-perjodu ta' investigazzjoni. Għaldaqstant, dawn l-allegazzjonijiet ġew miċħuda.

1.3. Il-perjodu ta' investigazzjoni u l-perjodu ta' analiżi

(14) L-investigazzjoni tas-sussidjar u tad-dannu kopriet il-perjodu ta' bejn l-1 ta' Jannar 2017 u l-31 ta' Diċembru 2017 (“il-perjodu ta' investigazzjoni”). L-eżami tat-tendenzi rilevanti għall-evalwazzjoni tad-dannu kopra l-perjodu ta' bejn l-1 ta' Jannar 2014 u t-tmiem tal-perjodu ta' investigazzjoni (“il-perjodu ta' analiżi”).

1.4. Il-partijiet interessati

(15) Fin-Notifika ta' Bidu, il-partijiet interessati ġew mistiedna jikkuntattjaw lill-Kummissjoni sabiex jipparteċipaw fl-investigazzjoni. Barra minn hekk, il-Kummissjoni informat speċifikament lill-ilmentatur, lil produtturi oħrajn magħrufa tal-Unjoni, lill-produtturi esportaturi magħrufa u lill-GtA, lill-importaturi magħrufa, lill-fornituri u lill-utenti, lin-negozjanti, kif ukoll lill-assoċjazzjonijiet magħrufa li huma kkonċernati bit-tnedija tal-investigazzjoni u stednithom jipparteċipaw.

(16) Il-partijiet interessati kellhom opportunità li jikkummentaw dwar il-bidu tal-investigazzjoni u jitolbu smigħ mal-Kummissjoni u/jew mal-Uffiċjal tas-Seduta fil-proċedimenti kummerċjali.

1.5. Kampjunar

(17) Fin-Notifika ta' Bidu tagħha, il-Kummissjoni ddikjarat li tista' tieħu kampjun tal-partijiet interessati skont l-Artikolu 27 tar-Regolament bażiku.

1.5.1. Kampjunar tal-produtturi tal-Unjoni

(18) Fin-Notifika ta' Bidu tagħha, il-Kummissjoni ddikjarat li kienet għażlet proviżorjament kampjun ta' produtturi tal-Unjoni. Il-Kummissjoni għażlet il-kampjun abbażi tal-ogħla produzzjoni rappreżentattiva li tista' tkun investigata b'mod raġonevoli fiż-żmien disponibbli.

(19) Il-kampjun proviżorju kien jikkonsisti minn tliet produtturi tal-Unjoni u kien jirrappreżenta firxa ġeografika wiesgħa. Il-produtturi tal-Unjoni inklużi fil-kampjun kienu jammontaw għal 19 % tal-volum totali ta' produzzjoni tal-industrija tal-Unjoni. Il-Kummissjoni stiednet lill-partijiet interessati jikkummentaw dwar il-kampjun proviżorju.

(20) Il-Kummissjoni rċeviet kummenti sostanzjati dwar il-kampjun proviżorju mingħand CARBIO, Greenergy Fuels Limited u mingħand l-ilmentatur. Il-premessi minn (310) sa (313) jipprovdu analiżi aktar dettaljata ta' dawn il-kummenti.

(21) B'riżultat ta' dan, il-Kummissjoni ssostitwiet wieħed mill-produtturi tal-Unjoni fil-kampjun proviżorju b'ieħor. Il-kampjun finali kien jikkonsisti minn tliet produtturi tal-Unjoni li jinsabu fi tliet Stati Membri differenti. Dan kien jammonta għal aktar minn 23 % tal-produzzjoni tal-Unjoni.

1.5.2. Kampjunar tal-importaturi

(22) Il-Kummissjoni talbet lil importaturi mhux relatati sabiex jipprovdu l-informazzjoni speċifikata fin-Notifika ta' Bidu sabiex tiddeċiedi jekk kienx meħtieġ kampjunar u, jekk iva, biex tagħżel kampjun.

(23) Żewġ importaturi mhux relatati pprovdew l-informazzjoni mitluba u qablu li jkunu inklużi fil-kampjun. Minħabba n-numru żgħir ta' importaturi mhux relatati, il-Kummissjoni ddeċidiet li ma kienx meħtieġ kampjunar.

1.5.3. Kampjunar ta' produtturi esportaturi fl-Arġentina

(24) Il-Kummissjoni talbet lill-esportaturi produtturi kollha fl-Arġentina sabiex jipprovdu l-informazzjoni speċifikata fin-Notifika ta' Bidu sabiex tiddeċiedi jekk kienx meħtieġ kampjunar u, jekk iva, biex tagħżel kampjun. Barra minn hekk, il-Kummissjoni talbet lill-Awtoritajiet tal-Arġentina sabiex jidentifikaw u/jew jikkuntattjaw produtturi esportaturi oħrajn, jekk ikun hemm, li jistgħu jkunu interessati li jipparteċipaw fl-investigazzjoni.

(25) Disa' produtturi fil-pajjiż ikkonċernat ipprovdew l-informazzjoni mitluba u qablu li jkunu inklużi fil-kampjun. Il-Kummissjoni eskludiet kumpanija waħda mill-kampjun, billi ma kinitx tesporta bijodiżil lejn l-Unjoni fil-perjodu tal-investigazzjoni. It-tmien kumpaniji jew gruppi ta' kumpaniji li kien fadal kienu jammontaw għal 100 % tal-esportazzjonijiet lejn l-Unjoni fil-perjodu tal-investigazzjoni. Skont l-Artikolu 27(1)(b) tar-Regolament bażiku, il-Kummissjoni għażlet dan il-kampjun li ġej ta' tliet gruppi ta' produtturi esportaturi fuq il-bażi tal-akbar volum rappreżentattiv tal-esportazzjonijiet lejn l-Unjoni li raġonevolment seta' jkun investigat fiż-żmien disponibbli: — Group Renova (Molinos Agro SA, Oleaginosa Moreno Hermanos SACIFIyA, Vicentin SAIC), l-Arġentina; — Group T6 (Aceitera General Deheza SA, Bunge Argentina SA), l-Arġentina; — Louis Dreyfus Commodities (“LDC”) Argentina SA, l-Arġentina.

(26) Il-gruppi tal-kampjun ta' produtturi esportaturi kienu jirrappreżentaw 84 % tal-esportazzjonijiet totali tal-prodott ikkonċernat lejn l-Unjoni matul il-perjodu tal-investigazzjoni.

(27) Skont l-Artikolu 27(2) tar-Regolament bażiku, il-Kummissjoni kkonsultat lill-produtturi esportaturi kollha magħrufa u kkonċernati u lill-GtA dwar l-għażla tal-kampjun. Il-Kummissjoni ma rċeviet ebda kumment dwar il-kampjun propost.

1.5.4. Eżami individwali

(28) L-ebda produttur esportatur li ma kienx inkluż fil-kampjun, ma talab eżami individwali skont l-Artikolu 27(3) tar-Regolament bażiku.

1.6. It-tweġibiet għall-kwestjonarju u ż-żjarat ta' verifika

(29) Il-Kummissjoni bagħtet kwestjonarji lill-GtA, lit-tliet gruppi fil-kampjun ta' produtturi esportaturi, lit-tliet produtturi tal-Unjoni fil-kampjun, u liż-żewġ importaturi mhux relatati li kienu ppreżentaw ruħhom.

(30) Il-Kummissjoni rċeviet tweġibiet għall-kwestjonarju mingħand il-GtA, il-gruppi kollha fil-kampjun ta' produtturi esportaturi, il-produtturi kollha tal-Unjoni fil-kampjun iżda wieħed biss miż-żewġ importaturi mhux relatati li kkooperaw.

(31) Il-Kummissjoni fittxet u vverifikat l-informazzjoni kollha li qieset meħtieġa għad-determinazzjoni ta' sussidju, li tirriżulta f'theddida ta' dannu u interess tal-Unjoni. Saret żjara ta' verifika fil-bini tal-Ministeri Arġentini tal-Agroindustrija, tal-Affarijiet Barranin, tal-Produzzjoni u tat-Tassazzjoni, li matulha pparteċipaw ukoll uffiċjali minn ministeri rilevanti oħrajn. Żjarat ta' verifika saru wkoll fil-bini tal-Banco de Córdoba, il-Banco de la Provincia de Buenos Aires, il-Banco de la Ciudad de Buenos Aires, il-Banco Central de la República Argentina u l-Banco de la Nación Argentina.

(32) Iż-żjarat ta' verifika skont l-Artikolu 26 tar-Regolament bażiku saru fil-bini tal-EBB u tal-kumpaniji li ġejjin: Produtturi tal-Unjoni: — Masol Iberia Biofuel, S.L.U., El Grao (Castellón) u Barċellona, Spanja, — Saipol, Grand-Couronne, Franza, — Verbio Vereinigte BioEnergie AG, Leipzig, il-Ġermanja; Produtturi esportaturi fil-kampjun fl-Arġentina: — Group Renova: — Molinos Agro SA, Buenos Aires, — Oleaginosa Moreno Hermanos SACIFIyA, Buenos Aires, — Vicentin SAIC, Buenos Aires; — Group T6: — Aceitera General Deheza SA, Buenos Aires, — Bunge Argentina SA, Buenos Aires; — LDC Argentina SA, Buenos Aires.

1.7. L-ebda impożizzjoni ta' miżuri proviżorji u proċedura sussegwenti

(33) Ġaladarba li l-Kummissjoni sabet il-ħtieġa li tiġbor iktar informazzjoni dwar l-iżviluppi wara l-perjodu ta' investigazzjoni, li tkun tista' tikkonferma iktar is-sejbiet preliminari tal-Kummissjoni u titfa' iktar dawl fuq l-interess tal-Unjoni, il-Kummissjoni ddeċidiet li ma timponi ebda miżura proviżorja f'dan il-każ.

(34) Fil-21 ta' Settembru 2018, permezz ta' dokument ta' informazzjoni li jiddeskrivi s-sejbiet preliminari tagħha, il-Kummissjoni informat lill-partijiet interessati kollha li ma kien se jiġi impost ebda dazju kumpensatorju proviżorju fuq l-importazzjonijiet fl-Unjoni ta' bijodiżil li joriġinaw mill-Arġentina. Fit-8 ta' Ottubru 2018, sitt Stati Membri (Franza, Spanja, il-Bulgarija, il-Polonja, il-Portugall u r-Rumanija) talbu lill-Kummissjoni timponi miżuri kompensatorji proviżorji f'dan il-każ. Permezz ta' ittra tal-10 ta' Ottubru 2018, il-Kummissjoni kkonfermat li l-investigazzjoni kienet għadha għaddejja u li aktar fatti se jiġu kkunsidrati (b'mod partikolari, l-iżviluppi immedjatament wara l-perjodu tal-investigazzjoni).

(35) Bosta partijiet interessati bagħtu sottomissjonijiet bil-miktub dwar id-dokument ta' informazzjoni. Il-partijiet li talbu dan ingħataw l-opportunità li jinstemgħu, inkluż mal-Uffiċjal tas-Seduta.

(36) Wara l-iżvelar tad-dokument ta' informazzjoni, waslu kummenti mingħand il-GtA, CARBIO, il-gruppi ta' produtturi esportaturi kollha fil-kampjun, u mill-EBB.

(37) Il-Kummissjoni kompliet tfittex u tivverifika l-informazzjoni kollha li dehrilha li kienet meħtieġa għall-konklużjonijiet definittivi tagħha. L-informazzjoni inkludiet b'mod partikolari, iżda mhux biss, tweġibiet għall-kwestjonarji riċevuti mill-EBB u l-produtturi tal-Unjoni fil-kampjun dwar l-iżviluppi wara l-perjodu ta' investigazzjoni, data dwar l-importazzjonijiet ta' bijodiżil lejn l-Unjoni wara l-perjodu ta' investigazzjoni u data pprovduta minn partijiet interessati wara l-iżvelar tad-dokument ta' informazzjoni.

(38) Fit-3 ta' Diċembru 2018, il-Kummissjoni żvelat lill-partijiet kollha l-fatti u l-kunsiderazzjonijiet essenzjali li fuq il-bażi tagħhom kien beħsiebha timponi dazju kumpensatorju definittiv fuq l-importazzjonijiet tal-prodott ikkonċernat fl-Unjoni. Il-partijiet kollha ngħataw perjodu li fih setgħu jagħmlu l-kummenti tagħhom dwar l-iżvelar definittiv.

(39) Wara l-iżvelar finali, l-EBB, il-Kopa (il-Kumitat tal-Organizzazzjonijiet Agrikoli Professjonali), Cogeca (il-Konfederazzjoni Ġenerali tal-Kooperattivi Agrikoli fl-Unjoni Ewropea) u l-Alleanza Ewropea taż-Żrieragħ Żejtnija laqgħu l-intenzjoni tal-Kummissjoni li timponi dazju kumpensatorju definittiv fuq l-importazzjonijiet tal-prodott ikkonċernat fl-Unjoni.

2. IL-PRODOTT IKKONĊERNAT U PRODOTT SIMILI

2.1. Il-prodott ikkonċernat

(40) Il-prodott ikkonċernat huwa esteri monoalkiliċi tal-aċidi xaħmin u/jew nafta paraffinika miksuba minn sinteżi u/jew trattament idriku, ta' oriġini mhux fossili, magħruf aktar bħala “bijodiżil”, fil-forma pura jew kif inkluż f'taħlita, li ġej mill-Arġentina (“il-prodott ikkonċernat”).

(41) L-investigazzjoni uriet li bijodiżil prodott fl-Arġentina huwa esklussivament ester metiliku tal-fażola tas-sojja (soybean methyl ester - “SME”) derivat miż-żejt tal-fażola tas-sojja, filwaqt li l-bijodiżil prodott fl-Unjoni huwa prinċipalment ester metiliku tal-lift (rapeseed methyl ester - “RME”) iżda magħmul ukoll minn materja prima oħra, inkluż żejt użat kif ukoll żejt verġni.

(42) Kemm l-SME kif ukoll l-RME jappartjenu għall-kategorija ta' esteri metiliċi tal-aċidi xaħmin (fatty acid methyl esters - FAME). Il-kelma “ester” tirreferi għat-transesterifikazzjoni taż-żjut veġetali, jiġifieri, it-taħlit taż-żejt mal-alkoħol li jipproduċi bijodiżil u bħala prodott sekondarju, il-gliċerina. Il-kelma “metil” tirreferi għall-metanol, l-aktar alkoħol komuni li jintuża fil-proċess.

(43) Il-bijodiżil mill-SME jista' jintuża fil-forma pura tiegħu iżda ġeneralment jiġi mħallat qabel jintuża fl-Unjoni. Ir-raġuni għat-taħlit hija li l-SME fil-forma pura tiegħu ma jissodisfax l-istandard Ewropew EN 14214 f'dak li jirrigwarda n-numri tal-jodju u taċ-ċetan. Ir-raġuni għat-taħlit tal-SME mal-RME hija li l-SME għandu Punt ta' Sadd tal-Filtru tal-Kesħa (Cold Filter Plugging Point - “CFPP”) ogħla mill-RME u għalhekk mhuwiex adattat għall-użu fil-forma pura tiegħu matul ix-xhur xitwin f'reġjuni kesħin tal-Unjoni Ewropea.

(44) It-taħlitiet ta' bijodiżil u diżil minerali finalment jintużaw fis-settur tat-trasport bħala fjuwil tal-magni li jaħdmu bid-diżil ta' vetturi tat-triq, bħal karozzi, trakkijiet u karozzi tal-linja u anki ferroviji. Il-bijodiżil fil-forma pura tiegħu jew imħallat ma' diżils minerali jista' jintuża wkoll bħala fjuwil ta' tisħin f'bojlers domestiċi, kummerċjali jew industrijali u bħala fjuwil għall-ġeneraturi għall-produzzjoni tal-elettriku. Qed isiru provi biex il-bijodiżil jiġi introdott fit-trasport bl-ajru, sabiex jonqsu l-emissjonijiet ta' CO2 ikkawżati mill-industrija tal-ajru.

(45) Il-prodott ikkonċernat attwalment jaqa' taħt il-kodiċijiet CN ex 1516 20 98 (il-Kodiċijiet TARIC 1516209821, 1516209829 u 1516209830), ex 1518 00 91 (il-Kodiċijiet TARIC 1518009121, 1518009129 u 1518009130), ex 1518 00 95 (il-Kodiċi TARIC 1518009510), ex 1518 00 99 (il-Kodiċijiet TARIC 1518009921, 1518009929 u 1518009930), ex 2710 19 43 (il-Kodiċijiet TARIC 2710194321, 2710194329 u 2710194330), ex 2710 19 46 (il-Kodiċijiet TARIC 2710194621, 2710194629 u 2710194630), ex 2710 19 47 (il-Kodiċijiet TARIC 2710194721, 2710194729 u 2710194730), 2710 20 11, 2710 20 15, 2710 20 17, ex 3824 99 92 (il-Kodiċijiet TARIC 3824999210, 3824999212 u 3824999220), 3826 00 10 u ex 3826 00 90 (il-Kodiċijiet TARIC 3826009011, 3826009019 u 3826009030).

2.2. Prodott simili

(46) L-investigazzjoni uriet li dawn il-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użijiet bażiċi: (a) il-prodott ikkonċernat; (b) il-prodott prodott u mibjugħ fis-suq domestiku tal-Arġentina; (c) il-prodott prodott u mibjugħ fl-Unjoni mill-industrija tal-Unjoni.

(47) Il-Kummissjoni ddeċidiet li dawn il-prodotti huma għalhekk prodotti simili fis-sens tal-Artikolu 2(c) tar-Regolament bażiku.

2.3. Dikjarazzjonijiet rigward il-kamp ta' applikazzjoni tal-prodott

(48) Il-Kummissjoni ma rċeviet ebda dikjarazzjoni rigward il-kamp ta' applikazzjoni tal-prodott.

3. SUSSIDJAR

3.1. Sussidji u programmi ta' sussidjar fil-kamp ta' applikazzjoni ta' din l-investigazzjoni

(49) Fuq il-bażi tal-informazzjoni disponibbli, inkluża informazzjoni li tinsab fl-ilment, fin-Notifika ta' Bidu u fit-tweġibiet għall-kwestjonarju tal-Kummissjoni, il-Kummissjoni investigat l-allegazzjoni ta' sussidji mill-GtA permezz ta' dawn il-programmi ta' sussidju li ġejjin: (1) Appoġġ tal-Gvern lill-industrija tal-bijodiżil inkluż permezz tal-provvediment ta' fażola tas-sojja għal remunerazzjoni inqas minn adegwata (less than adequate remuneration - “LTAR”); (2) Ix-xiri b'mandat mill-Gvern ta' bijodiżil għal remunerazzjoni aktar minn adegwata (“Ftehim dwar il-Provvista ta' Bijodiżil”); (3) L-għoti ta' self u finanzjament għall-esportazzjoni b'termini preferenzjali u self preferenzjali mill-Bank Nazzjonali tal-Arġentina (Banco de la Nación Argentina, “BNA”); (4) Dħul tal-Gvern mitluf jew mhux miġbur, bħal deprezzament aċċellerat għal produtturi tal-bijodiżil skont il-Liġi tal-2006 dwar il-Bijofjuwils, l-eżenzjoni u d-differiment tat-taxxa preżunta minima fuq id-dħul għall-produtturi tal-bijodiżil skont il-Liġi tal-2006 dwar il-Bijofjuwils; u (5) Eżenzjonijiet mit-taxxa provinċjali u muniċipali: (a) Eżenzjonijiet mit-taxxa provinċjali mogħtija mill-Provinċja ta' Cordoba; (b) Eżenzjonijiet mit-taxxa provinċjali mogħtija mill-Provinċja ta' Buenos Aires; (c) Is-Sistema ta' Promozzjoni u ta' Żvilupp Industrijali tal-Provinċja ta' Santiago del Estero (System of Promotion and Industrial Development - “PSPID”) - Liġi Provinċjali Nru 6.750; (d) Ftehim dwar it-taxxi muniċipali bejn Louis Dreyfus Argentina u l-Muniċipalità ta' General Lagos; (e) Tnaqqis tar-rata tat-taxxa perċentwali skont il-“Pacto Fiscal” (Digriet 14/1994); (f) Eżenzjoni tal-Proprjetà Immobbli skont il-Liġi Industrijali ta' Santa Fe: eżenzjoni mill-ħlas tat-taxxa tal-proprjetà immobbli skont il-Liġi Provinċjali Nru 8.478/1979 (l-Artikolu 4) tal-Promozzjoni Industrijali; (g) Eżenzjonijiet mit-taxxa provinċjali mogħtija mill-Provinċja ta' Santa Fe; (h) Eżenzjoni mit-Taxxa tal-Boll ta' Santa Fe tal-Artikolu 183.29; (i) Eżenzjoni mit-taxxa fuq il-fatturat għall-bejgħ esportat ta' Santa Fe tal-Artikolu 127.

3.2. Appoġġ tal-Gvern għall-industrija tal-bijodiżil inkluż permezz tal-provvediment ta' fażola tas-sojja għal remunerazzjoni inqas minn adegwata

3.2.1. L-applikazzjoni tad-dispożizzjonijiet tal-Artikolu 28(1) tar-Regolament bażiku

(50) Il-Kummissjoni informat lill-GtA li jista' jkun li jkollha tuża l-fatti disponibbli skont l-Artikolu 28(1) tar-Regolament bażiku fl-eżami tal-eżistenza u l-portata tal-appoġġ allegat mogħti lill-industrija tal-bijodiżil inkluż permezz tal-provvediment ta' fażola tas-sojja għal remunerazzjoni inqas minn adegwata.

(51) Fil-bidu, il-Kummissjoni talbet lill-GtA jipprovdi d-dettalji ta' kuntatt (l-ismijiet, l-indirizzi u l-email) tal-kumpaniji kollha li jfornu l-input ewlieni (il-fażola tas-sojja) għall-produzzjoni tal-prodott ikkonċernat. Il-GtA ma pprovdiex dawn id-dettalji ta' kuntatt.

(52) Wara li din it-talba ma ġietx imwieġba, fis-17 ta' April 2018 intbagħtet talba lill-GtA għal aktar informazzjoni dwar l-akbar produtturi/fornituri ta' fażola tas-sojja li pprovdew inputs lill-produtturi Arġentini tal-bijodiżil.

(53) Minħabba l-ammont konsiderevoli ta' kumpaniji li jipprovdu l-input ewlieni għall-prodott ikkonċernat, fi spirtu ta' kooperazzjoni tajba u biex tiġbor tal-inqas ftit data rilevanti għall-investigazzjoni, il-Kummissjoni llimitat it-talba tagħha għal data minn l-aktar 10 produtturi/fornituri importanti ta' fażola tas-sojja biss.

(54) Il-Kummissjoni ma rċevietx informazzjoni sħiħa għall-parti l-kbira ta' dawn il-produtturi/fornituri ta' inputs għall-produzzjoni tal-prodott ikkonċernat. Il-Kummissjoni rċeviet informazzjoni biss mingħand il-produtturi ta' bijodiżil li jipproduċu ż-żejt tal-fażola tas-sojja (mhux fażola tas-sojja) huma nfushom. Ma waslet ebda informazzjoni mingħand l-akbar għaxar produtturi tal-fażola tas-sojja, kif kien mitlub. Fin-nuqqas ta' tali informazzjoni, il-Kummissjoni qieset li ma kinitx irċeviet informazzjoni kruċjali rilevanti għal dan l-aspett tal-investigazzjoni.

(55) Barra minn hekk, il-Kummissjoni talbet kwalunkwe informazzjoni disponibbli mitluba fil-premessa preċedenti għal dawk il-fornituri ta' fażola tas-sojja fis-snin 2014, l-2015, l-2016 u l-perjodu ta' investigazzjoni li fih il-GtA ma għandux ishma jew mhuwiex l-akbar azzjonist. Din l-informazzjoni kienet meħtieġa biex jiġi evalwat jekk il-fornitur tal-fażola tas-sojja u l-produttur tal-bijodiżil kinux relatati jew le jew parti mill-istess entità. Il-Kummissjoni talbet evidenza li l-GtA pprova jikkuntattja lil dawn il-fornituri jew li tindika lill-Kummissjoni kif tali informazzjoni tista' tinkiseb (pereż. permezz ta' assoċjazzjonijiet rilevanti). Il-GtA ma inkludiex l-informazzjoni mitluba u lanqas xi evidenza tat-tentattivi tiegħu biex tal-inqas jikkuntattja lil dawn il-fornituri.

(56) It-tweġiba tal-GtA tal-15 ta' Frar 2018 kienet tavża li d-data mitluba mill-Kummissjoni dwar il-kultivaturi tal-fażola tas-sojja setgħet tingħata minn erba' entitajiet, li tnejn minnhom kienu ACSOJA (Asociación de la Cadena de la Soja Argentina) u CARBIO. Is-servizzi tal-Kummissjoni ltaqgħu maż-żewġ korpi waqt iż-żjara ta' verifika fl-Arġentina iżda ma ngħataw l-ebda data dwar il-fornituri tal-fażola tas-sojja. Iż-żewġ korpi l-oħra (7) ma ġewx spezzjonati minħabba l-ammont limitat ta' ħin disponibbli. ACSOJA u CARBIO ntgħażlu biex jiġu spezzjonati bħala l-aktar żewġ korpi li x'aktarx ikunu jistgħu jassistu l-investigazzjoni.

(57) Waqt il-laqgħa ma' ACSOJA, ir-rappreżentanti tal-Kummissjoni staqsew għadd ta' mistoqsijiet dwar is-sitwazzjoni tas-suq tal-fażola tas-sojja fl-Arġentina, dwar ir-relazzjoni tagħhom ta' forniment mal-produtturi tal-bijodiżil u dwar l-impatt tat-taxxa fuq l-esportazzjoni fuq l-attività tagħhom. Ir-rappreżentant ta' ACSOJA ma ta ebda risposta sinifikanti għal dawn il-mistoqsijiet u ma pprovdiex data speċifika u evidenza utli għall-investigazzjoni. Kien ċar li ACSOJA kienet sempliċiment tirrappreżenta korpi rappreżentattivi oħrajn fil-katina tal-valur tal-fażola tas-sojja u ma setgħetx twieġeb għall-mistoqsijiet dettaljati, jew tagħti l-informazzjoni mitluba fil-kwestjonarju rigward il-produzzjoni ta' fażola tas-sojja lis-servizzi tal-Kummissjoni.

(58) Barra minn hekk, waqt iż-żjara ta' verifika, ACSOJA wegħdet li tibgħat stqarrijiet għall-istampa dwar it-taxxa fuq l-esportazzjoni tal-fażola tas-sojja u l-produzzjoni downstream tagħha. Il-Kummissjoni qatt ma rċeviet dawn l-istqarrijiet għall-istampa.

(59) Billi CARBIO hija assoċjazzjoni ta' produtturi tal-bijodiżil, ma kinitx f'pożizzjoni li tagħti lill-Kummissjoni d-dettalji meħtieġa dwar il-produtturi tal-fażola tas-sojja.

(60) Għaldaqstant, il-GtA ma pprovdiex l-informazzjoni u l-evidenza meħtieġa dwar l-allegat provvediment mill-Gvern ta' fażola tas-sojja għal remunerazzjoni inqas minn adegwata, kif talbet il-Kummissjoni fil-kwestjonarju tagħha, fl-ittra tas-17 ta' April 2018 u waqt iż-żjara ta' verifika.

(61) In-nuqqas ta' kooperazzjoni suffiċjenti ma ppermettietx lill-Kummissjoni tiġbor l-informazzjoni kollha li hija tqis rilevanti għall-konklużjonijiet tagħha f'din l-investigazzjoni. B'mod aktar speċifiku, il-Kummissjoni ma setgħetx tikseb informazzjoni u data dwar is-suq għall-produtturi tal-fażola tas-sojja, l-impatt tal-miżuri governattivi (bħat-taxxa fuq l-esportazzjoni tal-fażola tas-sojja) fuq l-imġiba tagħhom kif ukoll dwar il-provvista ta' fażola tas-sojja lill-produtturi tal-bijodiżil.

(62) Din l-informazzjoni kienet tinkludi l-imġiba u d-deċiżjonijiet tal-produtturi tal-fażola tas-sojja qabel u wara l-introduzzjoni u d-diversi bidliet tat-taxxi fuq l-esportazzjoni u miżuri oħra restrittivi b'mod simili, l-istrateġiji ta' produzzjoni tagħhom u l-possibbiltà li jaqilbu għal għelejjel alternattivi, id-disponibbiltà u l-aċċess għal art li tinħadem, il-karatteristiċi tas-suq u d-dinamika fir-rigward tad-distinzjoni bejn kumpaniji kbar u SMEs, il-kanali ta' bejgħ u kummerċjalizzazzjoni u l-istrateġiji għas-swieq domestiċi u ta' esportazzjoni tagħhom, il-prezzijiet u l-politiki ta' pprezzar fis-swieq domestiċi u ta' esportazzjoni tagħhom, l-impatt tal-prezz internazzjonali fuq il-politiki ta' pprezzar tagħhom, is-sitwazzjoni tal-kompetizzjoni interna u fis-swieq ta' esportazzjoni, il-profittabilità tagħhom matul is-snin, l-impatt ta' kapaċità żejda u tal-istrateġiji ta' ħażna tagħhom, l-importazzjonijiet u l-esportazzjonijiet tal-klijenti prinċipali tagħhom domestikament u fis-swieq tal-esportazzjoni inkluż ir-rwol tal-industrija tat-tħin tas-sojja u l-valur miżjud miksub mill-industrija tat-tħin kif ukoll is-sitwazzjoni tal-kompetizzjoni tal-industrija tat-tħin fl-Arġentina u fis-swieq internazzjonali.

(63) Barra minn hekk, għall-kuntrarju ta' dak li kien sostna l-GtA fit-tweġiba tiegħu għall-kwestjonarju, matul iż-żjara ta' verifika s-servizzi tal-Kummissjoni skoprew li l-GtA kellu s-sjieda ta' wieħed mill-fornituri tal-fażola tas-sojja lill-industrija tal-bijodiżil, jiġifieri YPF (8). Madankollu, billi YPF huwa biss wieħed mill-mijiet ta' fornituri ta' fażola tas-sojja lill-industrija tal-bijodiżil, l-informazzjoni li pprovda dan il-fornitur ma kinitx biżżejjed biex tiġi stabbilita l-imġiba tal-fornituri l-oħrajn ta' fażola tas-sojja lill-industrija tal-bijodiżil. B'mod partikolari, YPF ma jkabbarx il-fażola tas-sojja, iżda jaċċetta l-fażola tas-sojja bħala ħlas għall-fertilizzant u l-fjuwil tiegħu u mbagħad ibigħ il-fażola tas-sojja fis-suq domestiku Arġentin. Għaldaqstant ma jirrappreżentax lill-bdiewa tal-fażola tas-sojja li jfornu lill-industrija tal-bijodiżil.

(64) Fin-nuqqas ta' informazzjoni kuntrarja mingħand il-GtA, il-Kummissjoni bbażat ruħha parzjalment fuq il-fatti disponibbli għas-sejbiet tagħha rigward dawn l-aspetti tal-investigazzjoni skont l-Artikolu 28 tar-Regolament bażiku.

(65) Wara l-iżvelar tad-dokument ta' informazzjoni, il-GtA kkontesta mill-ġdid id-dikjarazzjoni li hu ma kkooperax bis-sħiħ fir-rigward tal-informazzjoni mitluba mill-bdiewa tal-fażola tas-sojja u rrefera għall-ittra tiegħu datata 20 ta' Lulju 2018. CARBIO ddikjarat ukoll li l-Kummissjoni kellha żball meta qalet li l-GtA ma kkooperax.

(66) Il-Kummissjoni tenniet li l-GtA ma pprovdiex dettalji ta' kuntatt tal-kultivaturi tal-fażola tas-sojja u informazzjoni parzjali biss dwar il-produtturi taż-żejt tas-sojja. ACSOJA u CARBIO ma tawx l-informazzjoni li l-Kummissjoni kienet talbet fil-kwestjonarju u lanqas matul il-laqgħat miżmuma magħhom. Barra minn hekk, matul dawn il-laqgħat, deher biċ-ċar li r-rappreżentant ta' ACSOJA ma kienx f'pożizzjoni li jwieġeb il-mistoqsijiet tekniċi dettaljati u li CARBIO kienet assoċjazzjoni ta' produtturi tal-bijodiżil u mhux produtturi tal-fażola tas-sojja.

(67) Il-Kummissjoni kkonkludiet li, fir-rigward tal-appoġġ allegat tal-GtA lill-industrija tal-bijodiżil b'mod partikulari permezz ta' diversi miżuri inkluż il-provvediment mill-GtA ta' fażola tas-sojja għal remunerazzjoni inqas minn adegwata, il-GtA ma pprovdiex l-informazzjoni u l-evidenza meħtieġa kif talbet il-Kummissjoni fil-kwestjonarju tagħha, fl-ittra tas-17 ta' April 2018 u waqt iż-żjara ta' verifika. B'riżultat ta' dan, il-Kummissjoni kellha tibbaża fuq il-fatti disponibbli dwar dan l-aspett tal-investigazzjoni.

(68) Fin-nuqqas ta' data pprovduta mill-GtA dwar il-bejgħ tal-kultivaturi tal-fażola tas-sojja fl-Arġentina, il-Kummissjoni bbażat ruħha fuq l-informazzjoni pprovduta mill-produtturi esportaturi fil-kampjun fir-rigward tal-prezz domestiku tal-fażola tas-sojja. Barra minn hekk, il-Kummissjoni bbażat ruħha fuq informazzjoni disponibbli pubblikament rigward id-direzzjoni jew l-inkarigu ta' kultivaturi tal-fażola tas-sojja mill-GtA biex ibigħu l-fażola tas-sojja domestikament għal rimunerazzjoni inqas minn adegwata u l-intenzjoni tal-GtA li jappoġġa l-industrija tal-bijodiżil permezz ta' dan u miżuri oħra relatati.

(69) Wara l-iżvelar finali, il-GtA u CARBIO għal darb'oħra wrew in-nuqqas ta' qbil tagħhom mal-użu tal-fatti li għamlet il-Kummissjoni skont l-Artikolu 28 tar-Regolament bażiku. Huma ddikjaraw li l-użu tal-fatti disponibbli huwa ġustifikat biss meta parti interessata tonqos milli tipprovdi “informazzjoni meħtieġa”, li tkun indispensabbli biex tintlaħaq determinazzjoni speċifika. Skont il-GtA u l-CARBIO, il-Kummissjoni qatt ma wriet kif l-informazzjoni mitluba kienet indispensabbli biex tintlaħaq determinazzjoni speċifika f'dan il-każ u injorat li l-informazzjoni mitluba jew ma kinitx disponibbli għall-GtA jew kienet strettament koperta mil-liġi dwar is-segretezza fiskali.

(70) Il-Kummissjoni spjegat b'mod estensiv fil-komunikazzjoni tagħha mal-GtA r-raġunijiet għaliex kienet teħtieġ aktar informazzjoni dettaljata dwar il-kultivaturi tal-fażola tas-sojja u l-produtturi taż-żejt tas-sojja. Id-dikjarazzjoni tal-GtA u ta' CARBIO li l-GtA ma kienx fil-pożizzjoni li jipprovdi din l-informazzjoni ma kinitx sostnuta b'xi evidenza li tipprova li dan kien il-każ jew li l-Kummissjoni kellha mezzi raġonevoli oħra disponibbli biex tikseb tali informazzjoni. L-informazzjoni mitluba kienet ta' tali natura li l-Kummissjoni tista' tassumi li kienet jew fil-pussess tal-GtA u/jew CARBIO jew mill-inqas li l-GtA kellu l-kontroll regolatorju fuq il-kultivaturi tal-fażola tas-sojja u produtturi taż-żejt tas-sojja biex jitlob din l-informazzjoni. Il-Kummissjoni stenniet ukoll kooperazzjoni aħjar mill-kultivaturi tal-fażola tas-sojja u l-produtturi taż-żejt tas-sojja jekk dawn ġew ikkuntattjati direttament mill-GtA u/jew b'kooperazzjoni mill-qrib mal-Kummissjoni.

3.2.2. Analiżi

(71) L-ilmentatur allega l-eżistenza tal-appoġġ tal-GtA lill-industrija tal-bijodiżil permezz ta' miżuri diversi. B'mod partikolari, l-ilmentatur iddikjara li l-GtA kien implimenta politika ta' impożizzjoni ta' taxxi għoljin fuq l-esportazzjoni u regolamenti oħrajn relatati mal-fażola tas-sojja u maż-żejt tal-fażola tas-sojja, li huwa l-materja prima essenzjali għall-produzzjoni tal-bijodiżil fl-Arġentina. B'dan il-mod, skont l-ilmentatur, il-GtA kien qed jiżgura li l-prezz tal-materja prima għall-produzzjoni tal-bijodiżil jibqa' ferm aktar baxx mill-prezzijiet globali.

(72) Kif iddikjarat fil-Memorandum dwar is-suffiċjenza tal-evidenza (9), il-Kummissjoni kkunsidrat li t-taxxi fuq l-esportazzjoni dehru li kienu waħda mill-għodod imfassla mill-GtA sabiex jidderieġi lill-kultivaturi tal-fażola tas-sojja u l-produtturi taż-żejt tal-fażola tas-sojja biex jgħinu lill-industrija tal-bijodiżil Arġentin. F'din l-investigazzjoni, il-Kummissjoni eżaminat is-sett ta' miżuri adottat mill-GtA sabiex jappoġġa l-industrija tal-bijodiżil Arġentin b'mod artifiċjali.

(73) Sabiex tiġi stabbilita l-evidenza ta' sussidju kumpensabbli, iridu jkunu preżenti tliet elementi: (a) kontribuzzjoni finanzjarja jew appoġġ għad-dħul/għall-prezzijiet; (b) benefiċċju, u (c) speċifiċità (l-Artikolu 3 tar-Regolament bażiku) (10).

(74) Biex tasal għal konklużjoni dwar l-ewwel element, il-Kummissjoni analizzat jekk is-sett ta' miżuri adottat mill-GtA jwassalx għal kontribuzzjoni finanzjarja fil-forma tal-provvediment ta' fażola tas-sojja mill-Gvern għal remunerazzjoni inqas minn adegwata lill-produtturi esportaturi tal-bijodiżil Arġentin, skont l-Artikolu 3(1)(a) tar-Regolament bażiku, u/jew jekk is-sett ta' miżuri adottat mill-GtA jaqax fil-kategorija ta' appoġġ għad-dħul/għall-prezzijiet tal-industrija tal-bijodiżil, skont l-Artikolu 3(1)(b) tar-Regolament bażiku.

3.2.2.1. Kontribuzzjoni finanzjarja

(75) Mill-bidu nett, il-Kummissjoni osservat li l-kumpaniji kollha fil-kampjun kienu jixtru fażola tas-sojja domestikament minn kumpaniji relatati jew mhux relatati biex jipproċessawha f'żejt tal-fażola tas-sojja u mbagħad f'bijodiżil. Il-produtturi esportaturi fil-kampjun ma kinux jixtru żejt tal-fażola tas-sojja biex ikomplu jipproċessawh f'bijodiżil, billi kienu jitħnu l-fażola tas-sojja f'żejt tal-fażola tas-sojja huma nfushom bħala pass intermedju għall-produzzjoni tal-bijodiżil. Għaldaqstant, l-analiżi fit-taqsimiet sekondarji li ġejjin tiffoka fuq jekk il-GtA kienx jipprovdi fażola tas-sojja (minflok żejt tal-fażola tas-sojja) għal remunerazzjoni inqas minn adegwata.

(76) It-tieni inċiż tal-Artikolu 3(1)(a)(iv) tar-Regolament bażiku jgħid li jkun hemm kontribuzzjoni finanzjarja fejn il-gvern: “jinkariga jew jidderieġi korp privat biex iwettaq waħda jew iktar mit-tip ta' funzjonijiet deskritti fil-punti (i), (ii) u (iii) li normalment ikunu responsabbiltà tal-gvern, u l-prattika, fl-ebda sens, ma tkun differenti mill-prattiċi normali segwiti minn gvernijiet”. It-tip ta' funzjonijiet deskritti mill-Artikolu 3(1)(a)(iii) tar-Regolament bażiku jseħħu fejn “il-gvern jipprovdi oġġetti jew servizzi apparti mill-infrastruttura ġenerali, jew jixtri oġġetti…”. Dawn id-dispożizzjonijiet jirriflettu l-paragrafi (iii) u (iv) tal-Artikolu 1.1(a)(1) tal-Ftehim dwar l-SCM u għandhom ikunu interpretati u applikati fid-dawl tal-każistika rilevanti tad-WTO.

(77) Il-Panel tad-WTO fi Stati Uniti – Restrizzjonijiet tal-Esportazzjoni ddeċieda li t-tifsiriet ordinarji taż-żewġ kelmiet “jinkariga” u “jidderieġi” fl-Artikolu 1.1(a)(1)(iv) tal-Ftehim dwar l-SCM jeżiġu li l-azzjoni tal-gvern tkun trid tinkludi kunċett ta' delega (fil-każ ta' inkarigu) jew ta' kmand (fil-każ ta' direzzjoni) (11). Huwa rrifjuta l-“argument tal-kawża u l-effett” tal-Istati Uniti u talab azzjoni espliċita u affermattiva ta' delega jew kmand (12).

(78) Madankollu, f'każ sussegwenti, il-Korp tal-Appell iddeċieda li s-sostituzzjoni tal-kliem “jinkariga” u “jidderieġi” b'“delega” u “kmand” hija standard riġidu wisq (13). Skont il-Korp tal-Appell, “inkarigar” iseħħ fejn gvern jagħti responsabbiltà lil korp privat u “direzzjoni” tirreferi għal sitwazzjonijiet fejn il-gvern jeżerċita l-awtorità tiegħu fuq korp privat (14).

(79) Fiż-żewġ każijiet, il-gvern juża korp privat bħala institur sabiex iwettaq il-kontribuzzjoni finanzjarja, u “fil-biċċa l-kbira tal-każijiet, wieħed jistenna li l-inkarigar jew id-direzzjoni ta' korp privat jinvolvu xi forma ta' theddid jew persważjoni” (15). Fl-istess waqt, il-paragrafu (iv) tal-Artikolu 1.1(a)(1) tal-Ftehim dwar l-SCM ma jippermettix lill-Membri li jimponu miżuri kumpensatorji għal prodotti “kull meta l-gvern ikun sempliċiment qed jeżerċita s-setgħat regolatorji ġenerali tiegħu” (16) jew fejn l-intervent tal-gvern “jista' jkollu jew ma jkollux riżultat partikolari sempliċiment ibbażat fuq iċ-ċirkustanzi fattwali partikolari u l-eżerċizzju tal-għażla libera mill-atturi f'dak is-suq” (17). L-inkarigar u d-direzzjoni pjuttost jimplikaw “rwol aktar attiv tal-gvern milli sempliċi azzjonijiet ta' inkoraġġiment” (18).

(80) Barra minn hekk, id-WTO ma qisitx li “li korp privat jingħata diskrezzjoni neċessarjament imur kontra l-inkarigar jew id-direzzjoni ta' dak il-korp privat […] Għalkemm jista' jkun hemm każijiet fejn l-estent tad-diskrezzjoni li titħalla lill-korp privat ikun tali li jsir impossibbli li wieħed jikkonkludi kif xieraq li l-korp privat ġie inkarigat jew dirett (li jwettaq kompitu partikolari), din hija kwistjoni fattwali/evidenzjarja li għandha tiġi indirizzata fuq il-bażi ta' każ b'każ.” (19)

(81) F'konformità ma' dawk id-deċiżjonijiet tad-WTO, mhux il-miżuri kollha tal-gvern li jistgħu jagħtu benefiċċji ekwivalenti għal kontribuzzjoni finanzjarja taħt l-Artikolu 3 tar-Regolament bażiku u l-Artikolu 1.1(a) tal-Ftehim dwar l-SCM. Irid ikun hemm evidenza ta' politika jew programm tal-gvern li jippromwovi l-industrija investigata (f'dan il-każ partikolari l-industrija tal-bijodiżil/bijofjuwils), permezz tal-eżerċitar tal-awtorità fuq korpi pubbliċi jew privati jew l-għoti ta' responsabbiltà lilhom (hawnhekk il-kultivaturi tal-fażola tas-sojja) sabiex jipprovdu fażola tas-sojja lill-industrija tal-bijodiżil għal remunerazzjoni inqas minn adegwata.

(82) Fi ftit kliem, id-deċiżjonijiet rilevanti tad-WTO jipprovdu li: (i) id-determinazzjoni ta' jekk hemmx “kontribuzzjoni finanzjarja” taħt l-Artikolu 1.1(a)(1) tal-Ftehim dwar l-SCM għandha tiffoka fuq in-natura tal-azzjoni tal-gvern, aktar milli fuq l-effetti jew ir-riżultati tal-azzjoni tal-gvern (20). Fi kliem ieħor, huwa rikonoxxut sew li l-gvernijiet jintervjenu fis-suq bħala regolaturi u, meta jagħmlu dan, jikkawżaw effetti fuq is-suq u l-operaturi tiegħu. F'dan is-sens, gvern jista', pereżempju, jimponi leġittimament taxxi fuq l-esportazzjoni sabiex jiġġenera dħul f'każ ta' komodità kompetittiva ħafna fis-swieq internazzjonali. Iżda ma teżistix tali impożizzjoni leġittima ta' restrizzjonijiet fuq l-esportazzjoni meta jkun evidenti li l-użu ta' tali strumenti flimkien ma' mekkaniżmi oħrajn biex il-komoditajiet jinżammu domestikament u jisfurzaw lill-fornituri jbigħu taħt il-prezzijiet tas-suq huwa parti minn skema usa' maħduma mill-gvern sabiex jappoġġa industrija partikolari jew sett ta' industriji biex jixpruna l-kompetittività tagħhom. B'hekk, in-natura tal-azzjoni tal-gvern, inkluż il-kuntest, l-għan u l-iskop tagħha, hija rilevanti fl-evalwazzjoni tal-element ta' “kontribuzzjoni finanzjarja”; (ii) “l-inkarigar” jew “id-direzzjoni” jinvolvu azzjoni espliċita u affermattiva indirizzata lil parti partikolari b'rabta ma' kompitu jew dover partikolari, li huwa differenti ħafna mis-sitwazzjoni li fiha gvern jintervjeni fis-suq b'xi mod, li jista' jkollu jew ma jkollux riżultat partikolari minħabba ċ-ċirkustanzi fattwali u l-eżerċizzju tal-għażla libera mill-atturi f'dak is-suq. Fl-aħħar mill-aħħar, il-kwistjoni ewlenija wara l-kunċetti ta' inkarigar jew direzzjoni hija jekk l-imġiba inkwistjoni, jiġifieri l-kontribuzzjoni finanzjarja fil-forma ta' provvediment ta' oġġett għal remunerazzjoni inqas minn adegwata, hijiex attribwita lill-gvern jew għadhiex l-għażla libera tal-operaturi privati fid-dawl tal-kunsiderazzjonijiet tas-suq, bħal restrizzjonijiet regolatorji (21); (iii) l-Artikolu 1.1(a)(1)(iv) tal-Ftehim dwar l-SCM huwa, essenzjalment, dispożizzjoni kontra l-evażjoni u, għalhekk, sejba ta' inkarigar jew direzzjoni teħtieġ li l-gvern jagħti responsabbiltà lil korp privat jew jeżerċita l-awtorità tiegħu fuq korp privat sabiex jagħmel kontribuzzjoni finanzjarja. F'ħafna każijiet, wieħed jistenna li l-inkarigar jew id-direzzjoni ta' korp privat jinvolvu xi forma ta' theddida jew persważjoni, li tista' sservi bħala evidenza ta' inkarigar jew direzzjoni (22). Madankollu, il-gvernijiet aktarx ikollhom mezzi oħrajn disponibbli sabiex jeżerċitaw awtorità fuq korp privat li wħud minnhom jistgħu jkunu “aktar sottili” minn kmand jew mhux bilfors jinvolvu l-istess grad ta' kompulsjoni (23); (iv) irid ikun hemm “konnessjoni li tista' tintwera” bejn l-att tal-gvern u l-imġiba tal-korp privat (24). Mhemmx raġuni għalfejn każ ta' inkarigar jew direzzjoni mill-gvern ma għandux ikun premess fuq evidenza ċirkostanzjali (bħal pereżempju atti impliċiti u informali ta' delega jew kmand), sakemm din l-evidenza tkun probatorja u konvinċenti (25). F'dan ir-rigward, l-evidenza tal-intenzjoni tal-gvern li jappoġġa l-industrija downstream (pereżempju permezz ta' politiki jew deċiżjonijiet governattivi dikjarati pubblikament jew azzjonijiet governattivi oħrajn) jew l-eżistenza ta' miżuri governattivi oħrajn li jiżguraw riżultat partikolari fuq is-suq (pereż. restrizzjoni ta' esportazzjoni flimkien ma' miżura tal-gvern li ma tħallix lill-operaturi soġġetti għal dawk ir-restrizzjonijiet milli jaħżnu l-prodotti tagħhom), tista' tkun rilevanti biex tiġi ddeterminata l-eżistenza ta' “kontribuzzjoni finanzjarja” taħt l-Artikolu 1.1(a)(1)(iv) tal-Ftehim dwar l-SCM (b'mod partikolari bħala mod indirett għall-gvern biex jipprovdi oġġetti, kif previst fis-subparagrafu (iii)). F'ċerti ċirkustanzi, “gwida” minn gvern tista' tkun direzzjoni (26). Il-preżenza ta' effetti partikolari fis-suq (bħat-traħħis ta' prezzijiet) tista' wkoll tkun fattur li għandu jitqies flimkien ma' kull evidenza oħra disponibbli, inkluża l-possibbiltà ta' antiċipazzjoni ta' dawk l-effetti f'kuntest partikolari. Fl-aħħar nett, skont iċ-ċirkustanzi, korp privat jista' jiddeċiedi li ma jwettaqx funzjoni li ġie inkarigat jew dirett biha, minkejja l-konsegwenzi negattivi possibbli li jistgħu jirriżultaw. Madankollu, dan waħdu, ma jurix li l-korp privat ma kienx inkarigat jew dirett (27).

(83) F'konformità ma' din il-każistika, il-Kummissjoni rrevediet b'attenzjoni kbira n-natura tal-intervent tal-GtA (jekk l-intervent tal-GtA jinvolvix l-inkarigar jew id-direzzjoni lill-kultivaturi tal-fażola tas-sojja?), in-natura tal-korpi inkarigati (il-kultivaturi tal-fażola tas-sojja huma korpi privati fis-sens tal-Artikolu 3(1)(a)(iv) tar-Regolament bażiku?), u l-azzjoni tal-korpi inkarigati jew diretti (il-kultivaturi tal-fażola tas-sojja inkarigati jew diretti pprovdew fażola tas-sojja lill-industrija tal-bijodiżil Arġentina għal remunerazzjoni inqas minn adegwata u għalhekk jaġixxu bħala institur għall-GtA?). Barra minn hekk, il-Kummissjoni vverifikat jekk il-funzjoni mwettqa normalment tkunx vestita fil-Gvern (il-provvista ta' fażola tas-sojja għal remunerazzjoni inqas minn adegwata lill-kumpaniji produtturi taż-żejt tas-sojja fl-Arġentina hija attività normali tal-Gvern?) u jekk din il-funzjoni ma tvarjax, f'sens reali, mill-prattiki normalment segwiti mill-gvernijiet (il-provvediment attwali ta' fażola tas-sojja mill-kultivaturi, fis-sens reali, ivarja minn dak li l-Gvern innifsu kien jagħmel?).

3.2.2.2. L-inkarigar jew id-direzzjoni tal-kultivaturi tal-fażola tas-sojja mill-Gvern tal-Arġentina

(84) Fid-dawl tal-każistika tal-WTO msemmija fil-premessi minn (77) sa (82), il-Kummissjoni analizzat l-ewwel jekk l-appoġġ tal-GtA lill-industrija tal-bijodiżil Arġentina huwiex effettivament għan ta' politika tal-gvern u mhux sempliċi “effett kollaterali” tal-eżerċitar ta' setgħat regolatorji ġenerali. L-investigazzjoni eżaminat b'mod partikolari jekk id-distorsjonijiet fil-prezz misjuba kinux parti mill-għanijiet tal-Gvern, jew jekk il-prezzijiet orħos tal-fażola tas-sojja kinux pjuttost prodott sekondarju “involontarju” ta' regolamentazzjoni ġenerali tal-Gvern. F'konformità mal-konklużjonijiet milħuqa fil-premessa (64), il-Kummissjoni ddeċidiet li tuża parzjalment fatti disponibbli sabiex tiddetermina jekk kienx hemm inkarigar jew direzzjoni tal-kultivaturi tal-fażola tas-sojja mill-GtA.

(85) Għadd ta' dokumenti juru li l-GtA espliċitament segwa l-appoġġ u l-iżvilupp tal-industrija tal-bijodiżil bħala għan politiku, b'mod partikolari billi fittex li jnaqqas il-prezz domestiku tal-materjali ta' input (il-fażola tas-sojja) u b'hekk ta kontribuzzjoni finanzjarja għall-produzzjoni tal-bijodiżil.

(86) Dan l-appoġġ jinkiseb permezz ta' bosta miżuri attribwibbli lill-GtA (inklużi taxxi fuq l-esportazzjoni tal-fażola tas-sojja, sussidji lill-produtturi tal-fażola tas-sojja sabiex ikomplu jipproduċu u jbigħu domestikament lill-produtturi tal-bijodiżil, kontromiżuri fuq il-produzzjoni ta' qmuħ oħra bħal pereżempju, permezz tal-impożizzjoni ta' kwoti ta' esportazzjoni, u dikjarazzjonijiet pubbliċi sabiex iħeġġeġ lill-produtturi tal-fażola tas-sojja biex ma jwaqqfux il-produzzjoni tagħhom, iżda biex ikomplu jbigħu domestikament) (28). Dawn il-miżuri, għalkemm modifikat diversi drabi minn meta ġie introdott fl-1994 (29), ġie kostantament applikat sabiex, kif iddikjara l-GtA nnifsu fil-leġiżlazzjoni (ara l-premessi minn (89) sa (100), inaqqas il-prezz domestiku tal-fażola tas-sojja fil-kuntest taż-żieda fil-prezzijiet dinjija u għall-benefiċċju tal-iżvilupp tal-katina tal-valur miżjud fl-Arġentina, li fost l-oħrajn, tinkludi l-industrija tal-bijodiżil.

(87) It-taxxi fuq l-esportazzjoni tal-fażola tas-sojja huma għodda importanti użata mill-GtA sabiex jappoġġa lill-industrija tal-bijodiżil. Skont l-OECD, b'mod partikolari permezz tal-iskema tat-taxxa fuq l-esportazzjoni tiegħu, il-GtA jimponi “rati ogħla għal materja prima jew produtturi ta' inputs filwaqt li japplika rati aktar baxxi għall-prodotti lesti. […] Il-vantaġġ tal-prezz mogħti lill-industriji downstream domestiċi jista' joħloq distorsjoni fil-kompetizzjoni u jnaqqasha kemm fis-suq domestiku kif ukoll f'dawk barranin” (30). Barra minn hekk, l-Aġenzija Internazzjonali għall-Enerġija Rinnovabbli (International Renewable Energy Agency - IRENA) iddikjarat f'rapport iddedikat lill-Arġentina li “Taxxi differenzjali fuq l-esportazzjoni għal bijofjuwils versus prodotti oħra ġejjin mill-istess materja prima inkoraġġixxew l-esportazzjoni tal-bijofjuwils, speċjalment tal-bijodiżil” (31). Il-Bank Dinji ddikjara li l-GtA jimponi taxxi għoljin fuq l-esportazzjoni li għandhom l-effett li “jwaqqgħu l-kost tal-materja prima domestikament u jinkoraġġixxu l-esportazzjonijiet tal-bijodiżil” (32).

(88) Il-GtA ddikjara li l-ebda pubblikazzjonijiet tal-OECD, l-IRENA u l-Bank Dinji ma semmew objettiv espliċitu tal-GtA li jappoġġa l-industrija tal-bijodiżil Arġentin. Madankollu, il-GtA ma kkontradixxiex il-korrettezza tal-kunsiderazzjonijiet misjuba mill-Kummissjoni. Kuntrarju għall-GtA, il-Kummissjoni kkunsidrat li l-analiżijiet magħmula f'dawk il-pubblikazzjonijiet li jsostnu s-sejba li l-GtA espliċitament jappoġġa l-industrija tal-bijodiżil Arġentina.

(89) L-Arġentina kellha stabbilita taxxa fissa fuq l-esportazzjoni tal-fażola tas-sojja bir-rata ta' 3,5 % sa mill-1994. Kif se jintwera bil-bidliet kollha tal-leġiżlazzjoni deskritti fil-premessi minn (91) sa (100), il-miżuri użati biex jaġġustaw it-taxxa fuq l-esportazzjoni lil hinn mir-rata inizjali juru l-għan espliċitu tal-GtA li jnaqqas il-prezzijiet domestiċi fil-kuntest taż-żieda fil-prezzijiet tas-suq globali. Waqt l-investigazzjoni l-GtA ddikjara li t-taxxa fuq l-esportazzjoni tal-fażola tas-sojja u fuq iż-żejt tal-fażola tas-sojja kienet stabbilita għal raġunijiet ta' żieda fid-dħul. Minkejja diversi talbiet tal-Kummissjoni għal dokumenti li jappoġġaw din id-dikjarazzjoni, il-GtA ma pprovda xejn.

(90) Barra minn hekk, l-ebda att leġiżlattiv mill-2002 'l hawn relatat mal-aġġustamenti fit-taxxa tal-esportazzjoni fuq il-fażola tas-sojja, iż-żejt tal-fażola tas-sojja jew il-bijodiżil ma jagħti ż-żieda fid-dħul bħala raġuni għal-livell ta' taxxa ta' esportazzjoni. Dawk l-atti leġiżlattivi jiddikjaraw, pjuttost, kif spjegat fil-premessi minn (91) sa (100), li l-iskop tat-taxxa tal-esportazzjoni huwa li tħeġġeġ lill-fornituri tal-fażola tas-sojja jkomplu jbigħu domestikament bi prezz aktar baxx mill-prezzijiet internazzjonali. B'hekk, minflok miżura fiskali ta' dħul, il-GtA juża t-taxxi tal-esportazzjoni fuq il-fażola tas-sojja bħala għodda sabiex jappoġġa l-iżvilupp tal-industrija domestika tal-bijodiżil.

(91) Wara dikjarazzjoni pubblika ta' emerġenza (33), it-taxxa tal-esportazzjoni żdiedet minn 3,5 % għal 13,5 % fl-2002 permezz tar-Riżoluzzjoni 11/2002 (34). Din ir-riżoluzzjoni kienet tinkludi din id-dikjarazzjoni: “l-effetti ta' kwalunkwe bidla sostanzjali fil-prezzijiet internazzjonali ta' produzzjonijiet agrikoli għandhom jitqiesu wkoll” (enfasi miżjuda), li turi li din il-miżura ttieħdet sabiex tinfluwenza l-prezz tas-suq domestiku tal-fażola tas-sojja meta mqabbel mal-prezz tas-suq dinji.

(92) Ir-rata żdiedet iktar fl-istess sena minn 13,5 % għal 23,5 % permezz tar-Riżoluzzjoni 35/2002 (35), li tiddikjara li “Il-Liġi Nru 22415 tippermetti l-impożizzjoni ta' importazzjonijiet ta' oġġetti għall-konsum sabiex jistabbilizzaw il-prezzijiet domestiċi sakemm jilħqu livelli konvenjenti u jżommu provvista li tissodisfa l-ħtiġijiet tas-suq domestiku”. Skont it-test legali dawn il-miżuri kienu tranżitorji u temporanji sakemm il-kundizzjonijiet ekonomiċi ġenerali attwali kellhom jibqgħu jippersistu. Madankollu, dawn it-taxxi fuq l-esportazzjoni għadhom fis-seħħ, f'livell simili għal meta kien hemm l-emerġenza pubblika, filwaqt li għal qmuħ oħrajn it-taxxa fuq l-esportazzjoni ġiet iffissata għal 0 % (36).

(93) Fl-2007, bdew joperaw l-ewwel produtturi tal-bijodiżil fuq skala kbira fl-Arġentina. F'dik is-sena l-GtA ppubblika żewġ riżoluzzjonijiet li żiedu t-taxxa tal-esportazzjoni fuq il-fażola tas-sojja minn 23,5 % għal 27,5 % (37) u saħansitra għal 35 % (38). Iż-żewġ riżoluzzjonijiet iddikjaraw bħala raġuni għat-taxxa tal-esportazzjoni addizzjonali li minbarra żieda fid-domanda domestika u internazzjonali għal dawn il-prodotti, il-prodotti koperti minn dawn ir-riżoluzzjonijiet (l-aktar prodotti relatati mal-fażola tas-sojja) japplikaw għal użi produttivi ġodda, u b'mod espliċitu jagħtu l-bijofjuwils bħala eżempju.

(94) Barra minn hekk, ir-Riżoluzzjoni 10/2007 (39) iddikjarat b'mod espliċitu li “il-prezzijiet internazzjonali tal-qmuħ żdiedu b'mod sostanzjali […] tinħass il-konvenjenza li jinħolqu dazji addizzjonali fuq l-esportazzjoni fuq għadd mill-oġġetti msemmija qabel” (enfasi miżjuda).

(95) Ir-Riżoluzzjoni 369/2007 (40) innutat ukoll b'mod espliċitu li ż-żieda fit-taxxa fuq l-esportazzjoni hija meħtieġa biex “tnaqqas il-prezzijiet domestiċi, issaħħaħ it-titjib fid-distribuzzjoni tad-dħul u tistimula l-valur miżjud” (enfasi miżjuda).

(96) Fl-2008 permezz tar-Riżoluzzjoni 125/2008 (41) il-GtA stabbilixxa formula li abbażi tagħha jiġi kkalkulat ammont fiss ta' taxxa fuq l-esportazzjoni, skont il-livell tal-prezz frank abbord uffiċjali stabbilit kuljum mill-Gvern (Ministeru tan-Negozju Agrikolu).

(97) Ir-Riżoluzzjoni 125/2008 iddikjarat il-politika li ġejja: “ Il-prezzijiet internazzjonali tal-qmuħ ċereali u taż-żrieragħ żejtnija żdiedu b'mod konsiderevoli f'dawn l-aħħar snin, b'volatilità għolja tar-rati tal-varjazzjoni tagħhom matul is-sena. Il-persistenza ta' tali xenarju jista' jkollha effetti negattivi fuq l-ekonomija inġenerali, bħalma huma prezzijiet domestiċi ogħla, distribuzzjoni tal-ġid inqas ġusta u żieda fl-inċertezza dwar id-deċiżjonijiet ta' investiment fl-agrikoltura u fl-industrija tal-bhejjem. L-emenda proposta għall-iskema ta' dazji fuq l-esportazzjoni applikabbli għal sottogrupp ewlieni ta' qmuħ ċereali u żrieragħ żejtnija hija għodda xierqa biex jissolvew il-problemi msemmija.” (enfasi miżjuda).

(98) Għal darb'oħra fl-2008, permezz tar-Riżoluzzjoni 64/2008 (42) il-GtA emenda l-formula għall-kalkolu tat-taxxa fuq l-esportazzjoni u ddikjara mill-ġdid l-għan tal-politika tiegħu: “L-iskop tal-iskema ta' dazji varjabbli fuq l-esportazzjoni huwa li ttaffi l-impatt fuq il-prezzijiet domestiċi taż-żieda fil-prezzijiet internazzjonali tal-qmuħ u taż-żrieragħ żejtnija u l-prodotti sekondarji tagħhom, u b'hekk tikkontribwixxi għat-titjib fid-distribuzzjoni tad-dħul. ” (enfasi miżjuda).

(99) Fl-2012, il-GtA ppubblika riżoluzzjoni konġunta fejn iddikjara li l-Arġentina kienet qed tadotta għadd ta' politiki pubbliċi sabiex issaħħaħ l-industrija nazzjonali tal-bijodiżil, speċjalment bil-promulgazzjoni tal-Liġi Nru 26.093. Ir-riżoluzzjoni konġunta nnutat ukoll li d-dazji fuq l-esportazzjoni tal-bijodiżil u t-taħlitiet tiegħu kienu konsistenti mad-dazji fuq l-esportazzjoni applikati fuq prodotti sekondarji oħrajn fis-settur taż-żrieragħ żejtnija, u jikkunsidraw il-kostijiet ta' produzzjoni differenti u jżommu differenzjali sabiex ir-rata effettiva għall-bijodiżil kienet inqas minn dik għall-input prinċipali tagħha, u b'hekk jippromwovu ż-żieda fil-valur fl-Arġentina u jgħinu biex tingħata spinta lill-industrija tal-bijodiżil (43).

(100) Għalkemm fl-aħħar tal-2015 il-GtA li kien għadu kemm ġie elett elimina t-taxxa fuq l-esportazzjoni fuq għelejjel oħra tal-qamħ, it-taxxa fuq l-esportazzjoni tal-fażola tas-sojja baqgħet għolja. Id-Digriet Nru 133/2015 (44) li jistabbilixxi l-eliminazzjoni tat-taxxa fuq l-esportazzjoni tal-qamħ u li jaġġusta l-perċentwal tat-taxxa fuq l-esportazzjoni tal-fażola tas-sojja għal 30 % iddikjara dan l-għan ta' politika li ġej: “Fil-każ tal-fażola tas-sojja u l-prodotti sekondarji tagħha, iż-żieda fl-art miżrugħa u l-ħsad rekord tal-istaġun l-ieħor ma pprevenewx it-tnaqqis fil-kompetittività u l-profittabbiltà tal-katina tal-valur assoċjata kollha tagħha” (enfasi miżjuda). Il-katina tal-valur f'dan il-każ tirrigwarda, fost l-oħrajn, l-industrija tal-bijodiżil.

(101) Wara l-iżvelar tad-dokument ta' informazzjoni, il-GtA u CARBIO tennew id-dikjarazzjoni tagħhom li kull effett fuq il-produzzjoni tal-bijodiżil tat-taxxi fuq l-esportazzjoni applikata tas-sojja kienet tapplika għall-fażola tas-sojja jekk effett bħal dan jeżisti, b'mod ċar jikkostitwixxi l-iktar l-iktar effett sekondarju tal-miżura ta' ġbir tad-dħul.

(102) Il-Kummissjoni ma qablitx ma' din id-dikjarazzjoni. Id-digrieti, kif iċċitati fil-premessi minn (91) sa (100), ma jistgħux jitqiesu biss “sempliċi dikjarazzjoni ta' politika”. Din il-leġiżlazzjoni tirrifletti ripetutament l-intenzjoni tal-GtA li jappoġġa l-industrija tal-bijodiżil, filwaqt li, għall-kuntrarju tat-twemmin tal-GtA, id-digrieti ma jindikawx li l-ġbir tad-dħul huwa l-għan ta' taxxa fuq l-esportazzjoni fuq il-fażola tas-sojja. L-ebda mil-leġiżlazzjoni li ressaq il-GtA fis-sottomissjoni tiegħu ma rreferiet għal funzjoni li żżid id-dħul għat-taxxa fuq l-esportazzjoni tal-fażola tas-sojja.

(103) Bl-impożizzjoni ta' taxxi fuq l-esportazzjoni fuq il-fażola tas-sojja, il-GtA jpoġġi lill-kultivaturi tal-fażola tas-sojja Arġentini f'sitwazzjoni ekonomikament irrazzjonali, li ġġiegħlhom ibigħu l-prodotti tagħhom domestikament għal prezz aktar baxx milli jistgħu jiksbu fin-nuqqas ta' dawk it-taxxi ta' esportazzjoni. Għaldaqstant huma mċaħħda minn għażla razzjonali u mġiegħla jikkonformaw mal-għan ta' politika tat-taxxa fuq l-esportazzjoni.

(104) Din is-sitwazzjoni irrazzjonali kompliet tikber minħabba restrizzjonijiet oħrajn fuq l-esportazzjoni, bħal pereżempju kwoti ta' esportazzjoni fuq prodotti agrikoli oħrajn minbarra l-fażola tas-sojja mill-2006 sal-2015, li skoraġġew l-esportazzjoni ta' għelejjel oħrajn u jidderieġu lill-kultivaturi biex ikomplu jipproduċu l-fażola tas-sojja (minflok qmuħ oħrajn) u li komplew ibaxxu l-prezz domestiku. Il-kultivaturi tal-fażola tas-sojja komplew jipproduċu u jbigħu l-produzzjoni tagħhom lokalment billi dan il-prodott agrikolu ma jistax jinħażen u ma jistax jinżamm għal żmien medju jew twil.

(105) Wara l-iżvelar tad-dokument ta' informazzjoni, il-GtA ddikjara li ma kienx hemm kwoti tal-esportazzjoni fuq il-qamħirrum u l-qamħ għal 10 snin. Madankollu, il-Kummissjoni kkonkludiet li din id-dikjarazzjoni kienet fattwalment inkorretta. Ir-Riżoluzzjoni 543/2008 (45) espliċitament irregolat id-determinazzjoni tal-kwantitajiet massimi għall-esportazzjoni tal-qamħ u l-qamħirrum, fost oħrajn. Din il-miżura kienet fis-seħħ sal-aħħar tas-sena 2015 (46).

(106) Barra minn hekk, fl-2009 il-GtA stabbilixxa projbizzjoni temporanja fuq l-importazzjoni tal-fażola tas-sojja u iddikjara li l-użu ta' materja prima domestika għandu jkun privileġġat fuq oħrajn importati u b'hekk iżidu l-valur tal-prodott Arġentin fis-suq internazzjonali, u li l-importazzjoni temporanja ta' inputs prodotti lokalment tfixkel dan l-għan (47). Fl-2012 il-GtA waqqaf ir-“Reġistru għall-Operaturi Liċenzjati tas-Sojja”, u neħħa l-projbizzjoni fuq l-importazzjoni (48). Madankollu, l-importazzjoni tal-fażola tas-sojja fl-Arġentina xorta waħda baqgħet ineffiċjenti sakemm saru emendi ulterjuri f'dan ir-reġistru fl-2016 (49). Il-projbizzjoni fuq l-importazzjoni flimkien mat-taxxa fuq l-esportazzjoni tal-fażola tas-sojja jikkonferma li l-għan ta' politika tal-GtA kien li jagħti spinta lill-industrija domestika tal-bijodiżil inkluż il-kontenut lokali fil-katina tal-provvista. Hija toħloq output artifiċjali mmexxi mill-gvern tal-fażola tas-sojja fl-Arġentina għall-konsum domestiku li jiżgura li d-domanda lokali għall-fażola tas-sojja huwa sodisfatt fuq il-bażi ta' provvista lokali orjentata lejn il-kisba tal-miri tal-politika msemmija.

(107) Minbarra dan, perjodu twil ta' restrizzjonijiet fuq l-esportazzjoni ta' għelejjel oħrajn wassal għal żieda konsiderevoli fil-produzzjoni tal-fażola tas-sojja, l-hekk imsejħa “sojización” (50) tal-agrikoltura Arġentina. Anki wara t-tneħħija tal-kwoti tal-esportazzjoni fl-2015 (51) il-produzzjoni tal-fażola tas-sojja ma naqsitx b'mod sinifikanti meta mqabbla ma' għelejjel oħrajn u baqgħet pjuttost stabbli, ara l-Graff 1 hawn taħt: Graff 1 Il-produzzjoni Arġentina ta' fażola tas-sojja, qamħirrum u qamħ għal kull sena ta' ħsad Qamћirrum Sojja Qamћ Produzzjoni f′Miljuni MT 2000/01 2001/02 2002/03 2003/04 2004/05 2005/06 2006/07 2007/08 2008/09 2009/10 2010/11 2011/12 2012/13 2013/14 2014/15 2015/16 2016/17 2017/18 Sors: http://datosestimaciones.magyp.gob.ar/

(108) Barra minn hekk, fl-2017 il-GtA ppubblika riżoluzzjoni li tistabbilixxi skema ta' stimulu għall-bdiewa tal-fażola tas-sojja, (52) bħala parti mill-Pjan Belgrano (53). Il-Pjan Belgrano ġie stabbilit fl-2016 bħala pjan ta' żvilupp tal-infrastruttura u tal-industrija f'għaxra mill-provinċji tat-Tramuntana tal-Arġentina, li storikament kienu inqas żviluppati meta mqabbla mal-bqija tal-pajjiż. Din ir-riżoluzzjoni tat inċentivi finanzjarji lill-kultivaturi tal-fażola tas-sojja fl-għaxar provinċji l-inqas żviluppati fl-Arġentina (54) mill-1 ta' Marzu sal-31 ta' Awwissu 2017 u b'hekk kompliet tidderieġi lill-kultivaturi lejn il-produzzjoni tal-fażola tas-sojja u żżid il-provvista domestika ta' fażola tas-sojja għall-iżvilupp tal-industrija tal-bijodiżil.

(109) Il-Kummissjoni qieset li fid-dawl tal-evidenza disponibbli, il-GtA assuma “rwol aktar attiv minn sempliċi atti ta' inkoraġġiment”, kif meħtieġ mill-Korp tal-Appell (55). Il-miżuri li ħa l-GtA jirrestrinġu l-libertà tal-azzjoni tal-kultivaturi tal-fażola tas-sojja billi fil-prattika jillimitaw id-deċiżjoni tan-negozju tagħhom dwar b'liema prezz u fejn għandhom ibigħu l-prodott tagħhom.

(110) Ma jitħallewx jimmassimizzaw id-dħul tagħhom li jkunu jistgħu jiksbu fin-nuqqas tat-taxxa fuq l-esportazzjoni tal-fażola tas-sojja (pereż. billi jesportaw il-produzzjoni tagħhom biex jibbenefikaw minn prezzijiet ogħla jew billi jżidu l-prezzijiet domestiċi) kif ukoll miżuri restrittivi simili oħrajn.

(111) Dan huwa appoġġat ukoll mid-Digriet 133/2015 u d-Digriet 640/2016 li fih il-GtA jieħu miżuri speċifiċi biex jgħin lill-industrija tal-fażola tas-sojja u l-katina tal-valur assoċjata tagħha biex ireġġgħu lura t-tnaqqis li seħħ fil-kompetittività u l-profittabbiltà tal-katina tal-valur assoċjata kollha tagħha. Għalhekk, il-kultivaturi tal-fażola tas-sojja huma mħeġġa jew diretti mill-GtA sabiex iżommu l-produzzjoni biex ifornu s-suq domestiku anki jekk fornitur razzjonali jadatta l-output u l-prezzijiet tiegħu f'sitwazzjoni fejn l-esportazzjonijiet ikunu ġew diżinċentivati.

(112) Għaldaqstant, permezz ta' dawn il-miżuri l-GtA jipperswadi lill-kultivaturi tal-fażola tas-sojja sabiex iżommu l-fażola tas-sojja fl-Arġentina billi ma jistgħux ibigħu bi prezzijiet aħjar li jista' jkun hemm fl-Arġentina mingħajr dawn il-miżuri.

(113) F'dan is-sens, il-produtturi tal-input huma “inkarigati” jew “diretti” mill-GtA sabiex jipprovdu prodotti lill-utenti domestiċi tal-fażola tas-sojja, jiġifieri lill-produtturi tal-bijodiżil, għal remunerazzjoni inqas minn adegwata. Il-kultivaturi tal-fażola tas-sojja għandhom ir-responsabbiltà li joħolqu suq domestiku artifiċjali, kompartimentalizzat u rħis fl-Arġentina.

(114) Fi kliem ieħor, meta japplika s-sett ta' miżuri deskritti, il-GtA jaf kif il-kultivaturi tal-fażola tas-sojja se jirreaġixxu għall-miżuri u liema konsegwenzi se jkollhom. Filwaqt li l-kultivaturi tal-fażola tas-sojja jistgħu ibaxxu l-produzzjoni domestika tagħhom xi ftit b'reazzjoni għat-taxxi fuq l-esportazzjoni u miżuri restrittivi oħra, l-evidenza turi li l-produzzjoni ma waqfitx, u lanqas ma naqset b'mod sinifikanti (ara t-Tabella 1 hawn taħt u spjega iktar fid-dettall fil-premessa (139)). Il-Kummissjoni kkonkludiet li dan huwa riżultat tal-inkarigar u d-direzzjoni tal-GtA tal-kultivaturi tal-fażola tas-sojja biex ikomplu l-produzzjoni u l-esportazzjoni.

(115) Kif spjegat, fis-settur tat-tkabbir tal-fażola tas-sojja l-adattament tal-produzzjoni se jibqa' moderat, li se jirriżulta fi prezzijiet domestiċi aktar baxxi. F'dan ir-rigward, l-effetti huma stabbiliti fuq bażi ex-ante, mhux ex-post u għaldaqstant mhumiex “involontarji”. Hemm “konnessjoni li tista' tintwera” ċara bejn il-politika u l-imġiba tal-korpi privati involuti, li qegħdin jaġixxu bħala instituri għall-GtA biex iwettaq il-politika tiegħu li jipprovdi fażola tas-sojja għal remunerazzjoni inqas minn adegwata lill-industrija tal-bijodiżil.

(116) Il-GtA nnifsu rrikonoxxa li s-sett ta' miżuri tiegħu rnexxielu jikseb l-għanijiet ta' politika ddikjarati ta' appoġġ lill-industrija tal-bijodiżil. Fir-riżoluzzjoni konġunta msemmija hawn taħt li l-GtA ppubblika fl-2012, huwa ddikjara li l-politiki pubbliċi adottati kienu jinkludu firxa ta' mekkaniżmi li jippromwovu l-industrija tal-bijodiżil. Huwa ddikjara wkoll li dan jispjega s-suċċess tal-prestazzjoni ta' dan is-settur produttiv, li l-marġnijiet gross tiegħu għall-input ewlieni tiegħu matul l-istadju tal-ipproċessar jaqbżu l-25 % (56). Dawn il-marġnijiet jidhru li ġew prodotti l-aktar mid-differenzi bejn id-dazji fuq l-esportazzjoni tal-fażola tas-sojja u tal-bijodiżil.

(117) B'konklużjoni, il-Kummissjoni sabet li l-GtA kien inkariga jew idderieġa lill-kultivaturi tal-fażola tas-sojja sabiex jimplimentaw il-politika tiegħu biex joħolqu suq domestiku kompartimentalizzat u biex jipprovdu l-fażola tas-sojja lill-industrija domestika tal-bijodiżil għal remunerazzjoni inqas minn adegwata.

(118) Wara l-iżvelar tad-dokument ta' informazzjoni, il-GtA ddikjara li l-Kummissjoni wessgħet il-kamp ta' applikazzjoni ta' inkarigu jew direzzjoni, u enfasizzat it-termini inċentiv u gwida, filwaqt li l-ħtiġijiet mid-WTO jimplikaw li l-attribuzzjoni ta' responsabbiltà għandha tikkostitwixxi azzjoni espliċita u affermattiva, tiġi indirizzata lil parti partikolari u jkollha bħala l-għan tagħha kompitu jew dmir partikolari. Is-sempliċi dikjarazzjonijiet ta' politika minn gvern ma jistgħux jikkostitwixxu ordni u l-allegata ordni jew inkarigar ma jistgħux ikunu involontarji jew sempliċiment prodott sekondarju tar-regolamentazzjoni governattiva.

(119) Il-Kummissjoni ma qablitx. Kif intqal fil-premessa (117), fid-dawl tal-każistika tad-WTO msemmija fil-premessa (93), il-Kummissjoni sabet evidenza sostanzjali sabiex tikkonkludi li l-GtA ħadet azzjoni espliċita u affermattiva li jinkarigaw jew jidderieġu l-kultivaturi tal-fażola tas-sojja biex ibigħu l-fażola tas-sojja tagħhom għal remunerazzjoni inqas minn adegwata lill-industrija tal-bijodiżil. Hemm “konnessjoni li tista' tintwera” bejn l-azzjonijiet tal-gvern u l-aġir tal-bdiewa tal-fażola tas-sojja b'mod li l-azzjonijiet tagħhom jistgħu jiġu attribwiti lill GtA. Il-GtA ma ssostanzjax id-dikjarazzjoni tiegħu li l-evidenza li nstabet mill-Kummissjoni setgħet biss tiġi meqjusa bħala sempliċi dikjarazzjonijiet ta' politika mill-GtA. B'mod partikolari, il-GtA ma kkontestax l-eżistenza tal-għanijiet tal-politika ddikjarata, li jirriżultaw minn dawk id-dikjarazzjonijiet; lanqas ma kkontesta li saru dikjarazzjonijiet jiċċelebraw is-suċċess tal-miżuri restrittivi fil-kisba tal-miri ta' politika b'appoġġ għall-industrija tal-bijodiżil Arġentin. Għaldaqstant, din id-dikjarazzjoni ġiet miċħuda.

(120) Barra minn hekk, il-GtA saħaq li l-konklużjoni tal-Kummissjoni li l-eżistenza ta' mekkaniżmi differenti fi skema usa' ddiżinjata mill-GtA biex jappoġġa industrija partikolari hija rilevanti sabiex tiġi ddeterminata n-natura tal-azzjoni hija ovvjament żbaljata, billi t-taxxi fuq l-esportazzjoni mhumiex inklużi fil-paragrafi minn (i) sa (iii) tal-Artikolu 3 tar-Regolament bażiku (jew tal-Ftehim SCM) u ma jaqgħux taħt il-paragrafu (iv) tal-Artikolu 3 tar-Regolament bażiku.

(121) Is-sempliċi fatt li t-taxxi fuq l-esportazzjoni mhumiex espliċitament imsemmija fl-Artikolu 3(1)(a) tar-Regolament bażiku ma jeskludihomx milli jkollhom in-natura potenzjali ta' kontribuzzjoni finanzjarja u għalhekk ikunu jaqgħu fid-definizzjoni ta' sussidju skont ir-Regolament bażiku u l-Ftehim SCM. Il-Kummissjoni pprovdiet biżżejjed evidenza li t-taxxa fuq l-esportazzjoni tal-fażola tas-sojja kienet użata bħala għodda, flimkien ma' strumenti oħra, biex tħeġġeġ lill-kultivaturi tal-fażola tas-sojja jikkonformaw mal-objettivi ta' politika ddikjarati b'mod li jammonta għal sussidju ta' kumpens kif speċifikat fl-Artikolu 3(1)(a) tar-Regolament bażiku. Billi l-GtA ma ssostanzjax ir-raġunament għala t-taxxa fuq l-esportazzjoni tal-fażola tas-sojja ma setgħetx titqies bħala sussidju kompensatorju, il-Kummissjoni ma laqgħetx din id-dikjarazzjoni.

(122) Wara l-iżvelar finali, il-GtA ma qabilx mas-sejba tal-Kummissjoni fil-premessa (121) li l-GtA ma ssostanzjax ir-raġunament tiegħu għala t-taxxa fuq l-esportazzjoni tal-fażola tas-sojja ma setgħetx titqies bħala sussidju kumpensatorju.

(123) Għalkemm matul l-investigazzjoni l-GtA ddikjara li l-impożizzjoni ta' taxxi fuq l-esportazzjoni għandhom għan ta' ġenerazzjoni ta' dħul, il-GtA naqas milli jipprovdi evidenza biex jappoġġa din id-dikjarazzjoni fir-rigward ta' kwalunkwe mill-atti leġiżlattivi li jimponu jew jimmodifikaw il-livell tat-taxxa fuq l-esportazzjoni tal-fażola tas-sojja. Fuq il-bażi tal-evidenza disponibbli, il-Kummissjoni qieset li t-taxxi fuq l-esportazzjoni huma għodod fost oħrajn li l-GtA uża biex jappoġġa l-iżvilupp tal-industrija tal-bijodiżil. Għaldaqstant, il-Kummissjoni waslet għal konklużjoni differenti spjegata fil-premessi minn (89) sa (90) hawn fuq u ċaħdet id-dikjarazzjoni inizjali tal-GtA.

(124) CARBIO sostnew li l-Kummissjoni injorat l-istandard għoli meħtieġ biex tingħata evidenza ta' inkarigu jew direzzjoni. Il-kultivaturi tal-fażola tas-sojja jibqgħu liberi li jiddeċiedu jekk jipproduċux, ibigħux u jesportawx il-fażola tas-sojja tagħhom. L-ebda element ta' taxxa fuq l-esportazzjoni tal-fażola tas-sojja ma jinkariga jew jidderieġi lill-produtturi tal-fażola tas-sojja biex jieħdu xi waħda minn dawn id-deċiżjonijiet.

(125) Il-Kummissjoni ma qablitx li l-istandard tal-inkarigu jew id-direzzjoni, kif spjegat fil-premessa (82), ma ntlaħaqx f'dal-każ. Barra minn hekk, l-istqarrija ta' CARBIO li l-kultivaturi tal-fażola tas-sojja huma liberi li jistabbilixxu l-prezz tal-fażola tas-sojja hija żbaljata. Matul iż-żjara ta' verifika, il-GtA spjega kif il-prezz frank abbord tal-esportazzjonijiet tal-fażola tas-sojja huwa stabbilit mill-gvern. Billi kemm il-prezz tal-esportazzjoni u l-prezz domestiku tal-fażola tas-sojja huma ferm inqas mill-prezz tas-suq dinji, il-kultivaturi tal-fażola tas-sojja huma limitati fil-libertà tagħhom li jistabbilixxu l-prezz tagħhom. Fl-aħħar nett, CARBIO tinjora li t-taxxa fuq l-esportazzjoni mhijiex l-unika għodda mfassla mill-GtA biex tidderieġi l-kultivaturi tal-fażola tas-sojja. Għaldaqstant din id-dikjarazzjoni ġiet miċħuda.

(126) CARBIO kkontestat ukoll is-sejba tal-Kummissjoni fil-premessa (112) li l-kultivaturi tal-fażola tas-sojja ma jistgħux ibigħu bi prezzijiet aħjar fl-Arġentina daqskemm kienu jkunu jistgħu fin-nuqqas ta' dawn il-miżuri, u biex issostni l-argument irreferiet għal studju mill-Kummissjoni għall-Kummerċ Intern li jiddikjara li t-tneħħija tat-taxxa fuq l-esportazzjoni tal-fażola tas-sojja kienet tirriżulta f'żieda tal-prezzijiet tal-fażola tas-sojja domestika ta' 1,2 % biss (57).

(127) Madankollu, il-Kummissjoni nnutat li skont studju ppubblikat fl-American Journal of Agricultural Economics (58), il-prezz domestiku tal-fażola tas-sojja fin-nuqqas ta' taxxa ta' esportazzjoni jista' jkun ħafna akbar, sa 26,0 %. Barra minn hekk, l-istudju msemmi minn CARBIO indika ukoll li l-eliminazzjoni ta' taxxa fuq l-esportazzjoni tal-fażola tas-sojja twassal għal tnaqqis fil-prezz tas-suq dinji tal-fażola tas-sojja bi 18 %. Dan ifisser li mat-tneħħija teoretika ta' taxxa ta' esportazzjoni ta' 23,5 % kważi ma tibqax differenza bejn l-Arġentina u l-prezz tas-suq dinji.

(128) Għalhekk, il-Kummissjoni tenniet il-konklużjoni li l-kultivaturi tal-fażola tas-sojja jkunu imħeġġa jkomplu jkabbru u jbigħu il-fażola tas-sojja fl-Arġentina mingħajr ma jitħallew ibigħu bi prezzijiet aħjar, kif kieku jiġri fl-Arġentina mingħajr dawn il-miżuri.

(129) Wara l-iżvelar finali, il-GtA u CARBIO tennew id-dikjarazzjonijiet tagħhom li: — ma hemm l-ebda sett ta' miżuri li jħeġġu lill-kultivaturi domestiċi tal-fażola tas-sojja biex ibigħu l-fażola tas-sojja lokalment b'remunerazzjoni inqas minn adegwata; — il-kultivaturi tal-fażola tas-sojja huma liberi li jiffissaw il-prezz tal-fażola tas-sojja tagħhom; — ma sseħħ l-ebda kontribuzzjoni finanzjarja permezz ta' taxxi fuq l-esportazzjoni tal-fażola tas-sojja; li kwalunkwe effett tat-taxxi tal-esportazzjoni applikat lill-fażola tas-sojja fuq il-produzzjoni tal-bijodiżil jikkostitwixxi, fl-aħjar każ, effett sekondarju ta' miżura ta' ġbir ta' dħul; — in-natura u l-iskop ta' ġbir tad-dħul tat-taxxi fuq l-esportazzjoni fuq il-fażola tas-sojja ma għandhom xejn x'jaqsmu mal-allegat inkarigu jew direzzjoni; u — għalhekk ma jkun ingħata l-ebda benefiċċju.

(130) Il-GtA u CARBIO ma qablux anqas mal-interpretazzjoni legali tal-Kummissjoni tat-termini “inkarigar” u “direzzjoni”. Il-GtA ddikjara li l-valutazzjoni tal-kontribuzzjoni finanzjarja mill-Kummissjoni tixbah ħafna l-hekk imsejjaħ “approċċ fuq il-bażi tal-effetti”, li kien espliċitament u kategorikament miċħud mill-ġurisprudenza tad-WTO.

(131) CARBIO sostniet ukoll li l-prezz tas-suq dinji attwali tal-fażola tas-sojja ma jirriflettix xi jkun il-prezz domestiku tal-fażola tas-sojja fl-Arġentina fin-nuqqas tat-taxxa fuq l-esportazzjoni.

(132) Minħabba li l-GtA jew CARBIO sempliċiment irrepetew l-argumenti li kienu saru qabel iżda naqsu milli jissostanzjaw wieħed minn dawn l-argumenti, il-Kummissjoni ċaħdithom.

3.2.2.3. Inkarigar jew direzzjoni ta' korpi privati fis-sens tal-Artikolu 3(1)(a)(iv) tar-Regolament bażiku

(133) Il-Kummissjoni mbagħad evalwat jekk il-kultivaturi tal-fażola tas-sojja fl-Arġentina humiex entitajiet privati inkarigati jew diretti mill-GtA fis-sens tal-Artikolu 3(1)(a)(iv) tar-Regolament bażiku.

(134) Il-produtturi esportaturi Arġentini fil-kampjun kienu qed jixtru l-fażola tas-sojja kollha użata fil-produzzjoni tal-bijodiżil minn sorsi domestiċi. Dawn kienu mixtrija minn farms tas-sojja privati, minbarra l-volumi żgħar ta' fażola tas-sojja miksuba mill-kumpanija YPF li hija proprjetà tal-istat.

(135) Għaldaqstant, il-Kummissjoni kkunsidrat li, abbażi tal-informazzjoni disponibbli, il-kultivaturi kollha tal-fażola tas-sojja huma korpi privati li ġew inkarigati mill-GtA fis-sens tal-Artikolu 3(1)(a)(iv) tar-Regolament bażiku sabiex jipprovdu fażola tas-sojja għal remunerazzjoni inqas minn adegwata.

3.2.2.4. Il-provvediment ta' fażola tas-sojja mill-kultivaturi tal-fażola tas-sojja għal remunerazzjoni inqas minn adegwata

(136) Fl-istadju sussegwenti, il-Kummissjoni vverifikat jekk il-kultivaturi tal-fażola tas-sojja effettivament implimentawx il-politika tal-Gvern Arġentin sabiex jipprovdu l-fażola tas-sojja għal remunerazzjoni inqas minn adegwata. Dan kien jeħtieġ analiżi dettaljata tal-iżviluppi tas-suq fl-Arġentina mqabbla ma' punt ta' riferiment xieraq. F'konformità mal-konklużjonijiet milħuqa fil-premessa (64), il-Kummissjoni ddeċidiet li tuża parzjalment fatti disponibbli sabiex tiddetermina jekk kienx hemm provvediment ta' fażola tas-sojja mill-kultivaturi tal-fażola tas-sojja għal remunerazzjoni inqas minn adegwata.

(137) Permezz tas-sett ta' miżuri deskritt fil-premessi minn (84) sa (116), il-GtA pperswada lill-kultivaturi tal-fażola tas-sojja sabiex ibigħu lokalment bi prezzijiet baxxi milli mod ieħor (jiġifieri kieku ma kienx hemm dawk il-miżuri, il-produtturi tal-fażola tas-sojja kienu jesportaw il-fażola tas-sojja bil-prezz ħafna ogħla tas-suq dinji jew sempliċiment kienu jibdlu l-provvista tagħhom biex jakkomodaw ir-restrizzjonijiet tas-suq.). Għall-kuntrarju, il-kultivaturi tal-fażola tas-sojja ma għamlux dan minħabba l-politika tal-GtA li jsaħħaħ l-iżvilupp tal-industrija tal-bijodiżil downstream.

(138) Kif jidher fit-Tabella 1, prattikament il-konsum domestiku kollu tal-fażola tas-sojja jkompli jiġi pproċessat billi jintaħan f'żejt tal-fażola tas-sojja. Id-data rigward il-produzzjoni, l-esportazzjoni, l-importazzjoni u t-tħin domestiku tal-fażola tas-sojja matul is-snin hija kif ġej: Tabella 1 Fażola tas-sojja, żejt tas-sojja u produzzjoni tal-bijodiżil Arġentini Produzzjoni tal-fażola tas-sojja (t) Esportazzjonijiet tal-fażola tas-sojja (t) Importazzjonijiet tal-fażola tas-sojja (t) Tħin tal-fażola tas-sojja (t) Produzzjoni ta' żejt tal-fażola tas-sojja (t) Konsum domestiku taż-żejt tal-fażola tas-sojja (t) Produzzjoni tal-bijodiżil (t) 2007 47 482 787 11 843 248 2 245 391 36 268 044 6 962 206 474 078 2008 46 238 890 11 733 588 2 891 771 31 709 219 6 024 101 1 078 022 711 864 2009 30 989 474 4 292 321 823 924 30 285 623 5 772 026 1 348 922 1 179 103 2010 52 676 218 13 616 012 189 36 824 921 7 000 075 2 118 336 1 820 385 2011 48 878 774 10 420 216 12 862 37 339 854 7 113 681 2 996 512 2 429 964 2012 40 100 197 6 158 407 1 428 33 333 313 6 353 359 2 841 121 2 456 578 2013 49 306 202 7 784 236 1 615 34 040 869 6 432 942 2 448 560 1 997 809 2014 53 397 720 7 360 901 2 227 37 936 186 7 096 392 3 184 146 2 584 290 2015 61 446 556 11 509 272 566 40 940 319 7 895 905 2 407 954 1 810 659 2016 58 799 258 8 910 323 853 849 44 482 510 8 670 493 3 137 953 2 659 275 2017 54 971 626 7 369 126 1 897 833 41 824 091 8 065 602 3 264 784 2 871 435 Sors: Sottomissjoni tal-GtA li ġejja minn diversi bażijiet tad-data Arġentini disponibbli għall-pubbliku.

(139) Kif jidher fit-Tabella 1, il-produzzjoni ta' fażola tas-sojja żdiedet minn 26,7 miljun tunnellata (t) fl-2001 għal 40,5 miljun t fl-2006 (59). Iż-żieda fit-taxxa fuq l-esportazzjoni tal-fażola tas-sojja ma wasslitx għat-tnaqqis tal-produzzjoni tal-fażola tas-sojja, iżda għal żieda irrazzjonali minn perspettiva ekonomika. Tabilħaqq, mingħajr l-inċentiv maħluq mid-diversi miżuri tal-GtA, il-fornituri soġġetti għal restrizzjonijiet fuq l-esportazzjoni kienu jadattaw għall-kundizzjonijiet tas-suq. Madankollu, f'dan il-każ, minflok naqqsu l-produzzjoni tagħhom, il-kultivaturi tal-fażola tas-sojja jibbenefikaw ukoll mill-għan ta' politika li jsaħħaħ u jiżviluppa industrija kompetittiva tal-bijodiżil li, min-naħa tagħha, kienet teħtieġ li kwantitajiet ta' fażola tas-sojja jkunu disponibbli għall-produtturi tal-bijodiżil fi prezzijiet irħas minn dawk internazzjonali.

(140) Ix-xejra tidher fil-Graff 2 hawn taħt (f't): Graff 2 L-ipproċessar tal-fażola tas-sojja fl-Arġentina Tћin tal-fażola tas-sojja Importazzjonijiet tal-fażola tas-sojja Esportazzjonijiet tal-fażola tas-sojja Produzzjoni tal-fażola tas-sojja 2017 2016 2015 2014 2013 2012 2011 2010 2009 2008 2007 Sors: Data pprovduta fit-tabella fil-premessa (138).

(141) It-Tabella 1 u l-Graff 2 juru li prattikament il-produzzjoni kollha tal-fażola tas-sojja li ġiet ikkunsmata domestikament spiċċat mitħuna u l-konsum domestiku taż-żejt tal-fażola tas-sojja li rriżulta kien użat prinċipalment għall-produzzjoni tal-bijodiżil.

(142) Wara l-iżvelar finali, CARBIO ddikjarat li l-Kummissjoni kienet qed tasserixxi li l-fażola tas-sojja kollha mibjugħa domestikament intużat esklussivament għall-produzzjoni tal-bijodiżil. Il-Kummissjoni speċifikat li dan mhuwiex il-każ. Kif stipulat fil-premessa (141), il-fażola tas-sojja tinbiegħ domestikament biex tintaħan u ssir żejt tas-sojja u sojja mitħuna. Iż-żejt tas-sojja li jirriżulta jintuża biex isir il-bijodiżil, billi ma hemmx suq domestiku sinifikanti għaż-żejt tal-fażola tas-sojja fl-Arġentina. Xi żejt tal-fażola tas-sojja u sojja mitħuna huma esportati.

(143) Barra minn hekk, il-fażola tas-sojja tiġi esportata biss meta l-konsum domestiku għat-tħin tal-fażola tas-sojja u għall-produzzjoni tal-bijodiżil ikun kompletament sodisfatt. It-Tabella 1 u l-Graff 2 juru wkoll l-importazzjonijiet ineżistenti jew limitati ħafna tal-fażola tas-sojja matul is-snin li fihom ġew applikati r-restrizzjonijiet fuq l-esportazzjoni. Dan huwa kkonfermat ukoll mill-mudell kummerċjali osservat fost il-produtturi esportaturi fil-kampjun. L-ebda wieħed minnhom ma importa l-fażola tas-sojja għall-produzzjoni tal-bijodiżil. Minflok, huma importaw il-fażola tas-sojja esklussivament għall-użu fl-impjanti tat-tħin tagħhom imbagħad esportaw iż-żejt u d-dqiq kollu tal-fażola tas-sojja li rriżulta barra mill-Arġentina.

(144) Għaldaqstant, l-għan ewlieni tal-miżuri tal-GtA ntlaħaq: il-fażola tas-sojja prodotta domestikament issodisfat kompletament id-domanda domestika għal input għall-produzzjoni domestika tal-bijodiżil għad-detriment tal-produtturi tal-fażola tas-sojja li jippreferu jottimizzaw il-qligħ tagħhom u, jew jesportaw il-prodott kollu tagħhom, jew ibigħuh domestikament bi prezzijiet ogħla iżda huma limitati mir-restrizzjonijiet fuq l-esportazzjoni.

(145) Skont il-każistika rilevanti tad-WTO kif spjegat b'mod partikolari fil-premessa (78), f'ħafna każijiet irid ikun hemm xi forma ta' theddida jew persważjoni mill-gvern lill-fornituri ta' inputs biex tintwera l-eżistenza ta' inkarigar u direzzjoni. Il-ftit marġni ta' diskrezzjoni ma teskludix awtomatikament dik il-konklużjoni. Din l-analiżi ta' każ b'każ hija bbażata fuq l-evidenza. F'dan il-każ, il-fatt li l-esportazzjonijiet huma pjuttost limitati f'suq ta' komoditajiet ferm internazzjonali li permezz tiegħu l-Arġentina hija waħda mill-produtturi ewlenin fid-dinja ta' fażola tas-sojja huwa notevoli, speċjalment meta wieħed iqis li l-prezz fis-swieq internazzjonali huwa ferm ogħla mill-prezz domestiku fl-Arġentina (ara l-Graff 3 fil-premessa (158).

(146) L-evidenza li tinsab fil-leġiżlazzjoni Arġentina (ara l-premessi minn (91) sa (99) turi li l-għan tal-politika tal-GtA huwa li jiżviluppa u jiffavorixxi l-valur miżjud ogħla tal-industriji downstream, inkluż il-bijodiżil. Barra minn hekk, il-GtA ddikjara b'mod ċar l-għan tiegħu li jipproteġi lill-industriji downstream miż-żieda fil-prezzijiet internazzjonali.

(147) Wara l-iżvelar tad-dokument ta' informazzjoni, CARBIO ddikjarat li l-Kummissjoni naqset milli tipprovdi kwalunkwe evidenza għad-dikjarazzjoni li l-produtturi tas-sojja kienu jippreferu jottimizzaw il-profitti tagħhom.

(148) Billi l-Kummissjoni ma rċevietx informazzjoni diretta mill-kultivaturi tal-fażola tas-sojja, kif spjegat fil-premessi minn (61) sa (64), il-Kummissjoni assumiet li l-kultivaturi tal-fażola tas-sojja huma operaturi ekonomiċi razzjonali f'ekonomija tas-suq li fejn jistgħu u jkun possibbli jottimizzaw il-benefiċċji tagħhom. Għalhekk, hija meqjusa deċiżjoni irrazzjonali li tiżdied il-produzzjoni tal-fażola tas-sojja meta l-prezzijiet ikunu naqsu minħabba żieda tat-taxxi fuq l-esportazzjoni. Li l-kultivaturi tal-fażola tas-sojja jkomplu jfornu l-fażola tas-sojja minkejja d-diversi miżuri restrittivi adottati mill-GtA huwa r-riżultat tal-azzjonijiet adottati mill-GtA li jħajru lill-kultivaturi tal-fażola tas-sojja bħala entitajiet jimplimentaw l-objettivi politiċi ddikjarati biex tappoġġa l-industrija tal-bijodiżil. Għaldaqstant din id-dikjarazzjoni ġiet miċħuda.

(149) Il-GtA afferma li l-ebda evidenza ma ntweriet li l-ipproċessar tal-fażola tas-sojja fl-Arġentina nbidel b'xi mod bħala riżultat ta' taxxi fuq l-esportazzjoni fuq il-fażola tas-sojja.

(150) Il-Kummissjoni ma qablitx. L-ewwel nett, il-Kummissjoni tfakkar li l-GtA ma għenx lill-Kummissjoni biex tikseb l-informazzjoni neċessarja mingħand il-kultivaturi tal-fażola tas-sojja biex jivvalutaw aħjar l-imġiba tagħhom. Għalhekk, il-Kummissjoni kkunsidrat li, abbażi tal-informazzjoni disponibbli, miżuri tal-GtA (inkluża t-taxxa tal-esportazzjoni) bidlet l-imġiba tal-kultivaturi tas-sojja biex jinkisbu l-effetti maħsuba mill-GtA. Kif wieħed jista' jara fit-Tabella 1, minkejja żieda fit-taxxa fuq l-esportazzjoni tal-fażola tas-sojja fl-2007, jiġifieri fil-bidu ta' produzzjoni fuq skala kbira ta' bijodiżil, il-produzzjoni tal-fażola tas-sojja żdied b'mod sinifikanti. Barra minn hekk, l-esportazzjoni taż-żejt tal-fażola tas-sojja ġiet sostitwita b'mod sinifikanti mill-esportazzjoni tal-bijodiżil matul l-istess perjodu, li juri li l-miżuri tal-GtA inċentivaw bidla strutturali biex itejbu l-kompetittività tal-industrija tal-bijodiżil. Għaldaqstant, din id-dikjarazzjoni ġiet miċħuda.

(151) Huwa ċar ukoll li, għalkemm mhumiex formalment miżmuma mill-GtA milli jesportaw il-prodotti tagħhom, dawn il-politiki jġiegħlu lill-għadd kbir ta' bdiewa żgħar tal-fażola tas-sojja (madwar 64 000) jbigħu kważi l-produzzjoni tagħhom kollha fis-suq domestiku u bi prezz aktar baxx minn dak li jistgħu jiksbu fis-swieq internazzjonali. Ma hemm ebda evidenza dokumentata li l-GtA qiegħed b'xi mod jipprova jħeġġeġ u/jew jappoġġa attivament, direttament jew indirettament, żieda fl-esportazzjonijiet u allura massimizzazzjoni tal-qligħ għall-bdiewa tal-fażola tas-sojja minkejja d-diffikultajiet magħrufa tal-bdiewa ż-żgħar biex isibu klijenti barra mill-pajjiż, jikkomunikaw f'lingwa barranija u jirranġaw il-formalitajiet amministrattivi diffiċli kollha għall-esportazzjonijiet.

(152) Fin-nuqqas ta' evidenza oħra dokumentata rigward il-kuntrarju, u minħabba n-nuqqas ta' kooperazzjoni suffiċjenti mill-GtA li jipprovdi evidenza u informazzjoni rilevanti f'dan ir-rigward, il-Kummissjoni kkonkludiet li din l-evidenza turi l-persważjoni tal-kultivaturi tal-fażola tas-sojja biex ibigħu l-prodott tagħhom fis-suq domestiku għall-benefiċċju tal-industriji downstream inklużi l-produtturi tal-bijodiżil minflok jimmassimizzaw ir-redditu tagħhom pereżempju billi jsibu mezzi oħra bħall-adattament tal-produzzjoni tagħhom jew saħansitra jaqilbu għal xi tip ta' produzzjoni oħra (pereż. qmuħ oħrajn).

(153) Il-fatt li għad hemm ċertu grad ta' diskrezzjoni, tal-inqas formalment, biex il-kultivaturi tal-fażola tas-sojja jbigħu barra mill-pajjiż u li fir-realtà ftit li xejn kien hemm esportazzjonijiet, ma jeliminax il-konklużjoni ewlenija li ġew inkarigati jew diretti skont il-każistika tad-WTO fi DRAMS (60).

(154) Barra minn hekk, il-Kummissjoni analizzat l-impatt potenzjali tal-provvista ta' fażola tas-sojja kkawżat mill-miżuri tal-GtA fuq il-prezz domestiku tal-fażola tas-sojja.

(155) Il-Kummissjoni użat il-prezz domestiku medju tal-fażola tas-sojja fl-Arġentina li huwa bbażat fuq data ta' kull xahar mill-Buenos Aires Grain Exchange għal Rosario, Bahia Blanca, u Quequen ipprovdut mill-Ministeru tan-Negozju Agrikolu fil-livell tal-pajjiż.

(156) Il-produtturi esportaturi fil-kampjun importaw xi fażola tas-sojja. Għalkemm dawn il-kumpaniji ma użawx dawn l-importazzjonijiet għall-produzzjoni tal-bijodiżil – intużaw biex jagħmlu ż-żejt tas-sojja li mbagħad ġiet esportat, il-prezz ta' dawn l-importazzjonijiet seta' jitqies rappreżentattiv, billi l-fażola tas-sojja kienet importata biex tintaħan u esportata mill-ġdid bħala żejt tal-fażola tas-sojja u l-prezz tagħha kien jirrifletti l-prezz tas-suq dinji għall-fażola tas-sojja.

(157) Il-prezz domestiku kien imqabbel mal-prezz medju FOB tal-importazzjoni ta' fażola tas-sojja mill-produtturi esportaturi fil-kampjun fuq bażi ta' kull xahar.

(158) Il-Graff 3 hawn taħt turi l-varjazzjonijiet fil-prezz matul il-perjodu ta' analiżi u d-differenza fil-prezz f'perċentwal bejn il-prezz domestiku Arġentin u l-prezz tas-suq dinji. Graff 3 Il-prezz domestiku Arġentin imqabbel mal-prezz tas-suq dinji Id-differenza fil-prezz (%) Il-prezz fis-suq dinji(ARS/MT) Il-prezz domestikuArġentin (ARS/MT) 2017M11 2017M09 2017M07 2017M05 2017M03 2017M01 2016M11 2016M09 2016M07 2016M05 2016M03 2016M01 2015M11 2015M09 2015M07 2015M05 2015M03 2015M01 Sors: Bloomberg u s-sottomissjoni tal-GtA bbażata fuq data disponibbli għall-pubbliku.

(159) Il-Graff 3 turi differenza fil-prezz bejn il-prezz domestiku Arġentin u l-prezz tas-suq dinji li tista' tiġi spjegata primarjament mit-taxxa fuq l-esportazzjoni tal-fażola tas-sojja. Il-politika ta' direzzjoni tal-GtA ma tħallix lill-kultivaturi tal-fażola tas-sojja jagħmlu qligħ skont il-prezzijiet tas-suq dinji. Il-kultivaturi tal-fażola tas-sojja huma effettivament imċaħħda mill-għażla razzjonali li jbigħu fis-swieq internazzjonali bi prezzijiet ferm ogħla.

(160) Minflok, qegħdin jiksbu qligħ simili kemm fis-suq domestiku kif ukoll dak internazzjonali, billi jkollhom inaqqsu l-prezzijiet domestiċi bl-ammont tat-taxxa tal-esportazzjoni. Permezz ta' dan, il-GtA jrażżan il-prezzijiet domestiċi għall-benefiċċju tal-industrija domestika tal-ipproċessar.

(161) Il-GtA jidderieġi billi jċaħħad lill-kultivaturi tal-fażola tas-sojja minn għażla razzjonali. Barra minn hekk, kif jista' jiġi osservat miċ-ċart, id-differenza fil-prezz bejn il-prezzijiet domestiċi u l-prezzijiet internazzjonali mhux biss baqgħet sostanzjali, iżda pproteġiet ukoll lill-industrija tal-bijodiżil u lill-industriji downstream l-oħrajn ukoll (bħat-taħħana, li huma prinċipalment integrati mal-produtturi tal-bijodiżil) mill-ogħla żidiet fil-prezzijiet fis-suq internazzjonali.

(162) Għaldaqstant, is-sett ta' miżuri tal-GtA kiseb il-mira definita minn qabel tiegħu, jiġifieri li jnaqqas il-prezzijiet domestiċi fil-kuntest ta' żieda fil-prezzijiet internazzjonali għall-benefiċċju tal-industrija domestika ta' valur miżjud, inkluża dik tal-bijodiżil.

(163) Fid-dawl ta' dak li ntqal, il-Kummissjoni kkonkludiet li l-kultivaturi tal-fażola tas-sojja fl-Arġentina kienu inkarigati jew diretti biex jipprovdu fażola tas-sojja lill-industrija domestika tal-bijodiżil għal remunerazzjoni inqas minn adegwata.

3.2.2.5. Il-funzjoni li normalment tkun vestita fil-gvern u l-prattika, li, fl-ebda sens reali, tvarja mill-prattiki li normalment isegwu l-gvernijiet

(164) Fir-rigward tal-kriterju “normalment vestit”, li l-Panel ma kompliex jiċċara (61) sa issa, il-Kummissjoni kkunsidrat li l-provvediment ta' materja prima li tinsab f'pajjiż lill-kumpaniji nazzjonali huwa funzjoni li normalment tkun vestita fil-gvern. Taħt il-liġi ġenerali internazzjonali, l-Istati għandhom is-sovranità fuq ir-riżorsi naturali tagħhom. Filwaqt li jgawdu minn diskrezzjoni wiesgħa dwar kif jorganizzaw l-isfruttament tar-riżorsi naturali tagħhom, is-sovranità tagħhom normalment tinbidel f'setgħa governattiva regolatorja biex jagħmlu dan. F'dan ir-rigward, huwa irrilevanti jekk gvern abitwalment jidħolx jew le għal din il-funzjoni (62). Għaldaqstant il-Kummissjoni sabet li l-provvediment ta' fażola tas-sojja li titkabbar fl-Arġentina għall-industrija tal-bijodiżil hija funzjoni li normalment hija vestita fil-gvern.

(165) Wara l-iżvelar tad-dokument ta' informazzjoni, CARBIO oġġezzjonat għad-deċiżjoni tal-Kummissjoni li Stat Membru għandu jinżamm responsabbli għad-deċiżjonijiet meħuda minn fornituri privati ta' fażola tas-sojja mkabbra f'dak l-istat. Biex tissodisfa l-kriterju “normalment l-awtorità”, CARBIO ddikjarat, li d-deċiżjonijiet kollha rigward il-fażola tas-sojja għandhom jittieħdu għal skop pubbliku. Madankollu, kif iddikjarat CARBIO fil-preżentazzjoni tagħha, “Stat jista' jagħżel li jieħu azzjoni fir-rigward tar-riżorsi naturali tiegħu.” Dan jikkonferma l-pożizzjoni tal-Kummissjoni li tali sovranità normalment tissarraf f'setgħa governattiva regolatorja biex torganizza l-esplojtazzjoni tar-riżorsi naturali tal-istat. Għaldaqstant, mhux meħtieġ li d-deċiżjonijiet kollha rigward il-fażola tas-sojja jittieħdu għal skop pubbliku sabiex jissodisfaw tal-kriterju “normalment l-awtorità”. Inkella, dawn l-entitajiet jistgħu jiġu kkunsidrati bħala “korpi pubbliċi” u l-azzjonijiet tagħhom jiġu attribwiti lill-Istat, li mhuwiex il-każ fix-xenarju ta' inkarigu jew direzzjoni. Skont dan l-aħħar każ, ma hemmx bżonn li l-azzjonijiet kollha minn korpi privati jistgħu jiġu attribwiti lill-Istat, iżda biss l-azzjoni speċifika eżaminata (jiġifieri l-forniment ta' inputs għal remunerazzjoni inqas minn adegwata). Konsegwentement, il-Kummissjoni ċaħdet ir-raġunament u kkonkludiet li l-provvista ta' materja prima, bħalma hi l-fażola tas-sojja, sabiex jintlaħqu għanijiet ta' interess pubbliku (bħall-iżvilupp tal-industrija tal-bijodiżil) hija funzjoni li normalment hija fl-awtorità tal-gvern.

(166) Fir-rigward tal-kriterju ta' “fl-ebda sens reali, tvarja”, il-Kummissjoni nnutat li l-lingwaġġ oriġina mir-Rapport tal-Panel tal-1960 dwar l-Eżami Skont l-Artikolu XVI:5, li fih intuża lingwaġġ simili fir-rigward tal-imposti ffinanzjati mill-produtturi li tqiesu li mhumiex differenti, fi kwalunkwe sens reali, mill-prattiki governattivi tat-tassazzjoni u tas-sussidjar (63). F'dan l-isfond, dan il-kriterju jeħtieġ sejba affermattiva li l-provvediment tal-oġġetti mill-korpi privati inkarigati ma jvarjax, fl-ebda sens reali, mill-ipoteżi li l-gvern kien ipprovda tali oġġetti huwa stess. Il-Kummissjoni tqis li dan huwa l-każ. Minflok jipprovdi l-inputs direttament lill-industrija tal-bijodiżil sabiex jikseb l-għanijiet ta' politika pubblika tal-GtA li jsaħħaħ l-iżvilupp tal-industrija tal-bijodiżil, inkluż il-potenzjal ta' esportazzjoni tagħha, il-GtA jġiegħel lill-entitajiet privati jagħmlu dan f'ismu permezz ta' sett ta' miżuri.

(167) Wara l-iżvelar finali, il-GtA u CARBIO sostnew li l-Kummissjoni naqset milli tipprovdi kwalunkwe evidenza li turi li d-deċiżjonijiet meħuda minn fornituri privati fuq il-produzzjoni u l-bejgħ tal-fażola tas-sojja, imkabbra fuq art privata fl-Arġentina, jirriflettu funzjoni li hija normalment tal-GtA.

(168) Kif stipulat fil-premessa (164), il-Kummissjoni qieset li l-provvista ta' materja prima li tinsab f'pajjiż lil kumpaniji nazzjonali hija funzjoni li normalment tkun tal-gvern. Il-GtA jew CARBIO ma pprovdew l-ebda argument jew evidenza sostantiva li tirribatti din il-konklużjoni u għalhekk din id-dikjarazzjoni ġiet miċħuda. Il-GtA juża l-kultivaturi tal-fażola tas-sojja biex jikseb għan politiku partikolari li ma jvarjax minn sitwazzjoni fejn il-GtA stess ikun il-kultivatur tal-fażola tas-sojja direttament.

3.2.2.6. Konklużjoni

(169) Permezz ta' sett ta' miżuri, inklużi taxxi fuq l-esportazzjoni, restrizzjonijiet kwantitattivi, sussidji lill-produtturi domestiċi, u dikjarazzjonijiet ta' politika pubblika, il-GtA pperswada lill-kultivaturi domestiċi tal-fażola tas-sojja sabiex ibigħu l-fażola tas-sojja lokalment u “inkarigahom” jew “iddireġihom” sabiex jipprovdu din il-materja prima fl-Arġentina għal remunerazzjoni inqas minn adegwata. Il-miżuri inkwistjoni kisbu l-effett mixtieq li jfixklu s-suq domestiku tal-fażola tas-sojja fl-Arġentina u li jnaqqsu l-prezz għal livell artifiċjalment baxx għall-benefiċċju tal-industrija downstream tal-bijodiżil. Il-funzjoni ta' provvediment ta' fażola tas-sojja għal remunerazzjoni inqas minn adegwata normalment tkun vestita fil-gvern fid-dawl tal-għan pubbliku ta' appoġġ lill-industrija tal-bijodiżil u l-prattika tal-kumpaniji kultivaturi tal-fażola tas-sojja li jwettquha, fl-ebda sens reali ma tvarja mill-prattiki normalment segwiti mill-gvernijiet meta jsegwu għanijiet ta' politika simili permezz ta' forom ta' appoġġ oħrajn (bħalma huma għotjiet jew dħul mitluf).

(170) Għaldaqstant il-Kummissjoni kkonkludiet li l-GtA pprovda kontribuzzjoni finanzjarja indiretta fis-sens tal-Artikolu 3(1)(a)(iv) u (iii) tar-Regolament bażiku, kif interpretat u applikat f'konformità mal-istandard rilevanti tad-WTO skont l-Artikolu 1.1(a)(iv) u (iii) tal-Ftehim dwar l-SCM.

3.2.2.7. Appoġġ għall-prezz jew għad-dħul

(171) Il-Kummissjoni tikkunsidra li l-kategoriji ta' “kontribuzzjoni finanzjarja”/“appoġġ għad-dħul jew għall-prezz” mhumiex reċiprokament esklussivi. Il-Korp tal-Appell ikkonferma li l-“medda ta' miżuri tal-gvern kapaċi li jipprovdu sussidji [taħt ‘kontribuzzjoni finanzjarja’] titwessa' aktar bil-kunċett ta' ‘appoġġ għad-dħul jew għall-prezz’ fil-paragrafu (2) tal-Artikolu 1.1(a)” (64). Din l-interpretazzjoni hija wkoll konsistenti mal-għan tal-Ftehim dwar l-SCM, jiġifieri, “li jżid u jtejjeb dixxiplini GATT relatati mal-użu kemm ta' sussidji kif ukoll ta' miżuri kumpensatorji” (65).

(172) L-Artikolu XVI tal-GATT 1994 ikopri “kwalunkwe sussidju inkluża kwalunkwe forma ta' appoġġ għad-dħul jew għall-prezzijiet, li jopera direttament jew indirettament sabiex iżid l-esportazzjonijiet ta' kwalunkwe prodott mit-territorju tiegħu, jew biex inaqqas l-importazzjonijiet ta' kwalunkwe prodott fit-territorju tiegħu”.

(173) Il-kliem “kwalunkwe forma” jindika l-kamp ta' applikazzjoni wiesa' ta' din il-kategorija, fis-sens li jindika l-forom kollha li direttament jew indirettament jipprovdu appoġġ għad-dħul jew għall-prezzijiet. F'dan is-sens, it-tifsira tad-dizzjunarju bl-Ingliż ta' “forma” tirreferi għal “wieħed mill-modi differenti li fiha oġġett jeżisti jew jimmanifesta ruħu; speċi, tip, jew varjetà” u wkoll “manjiera, metodu, mod” (66). B'hekk, “kwalunkwe forma” jinkludi kwalunkwe mod jew manjiera li fihom il-gvern jipprovdi appoġġ għad-dħul jew għall-prezzijiet lil xi ħadd.

(174) “Appoġġ” jindika “l-azzjoni ta' kontribuzzjoni għas-suċċess jew iż-żamma tal-valur ta' xi ħaġa” (67). Il-kelma “appoġġ” spiss tintuża fil-kuntest tal-agrikoltura, bħala li tirreferi għal programmi ta' appoġġ tal-gvern (68). F'dan il-każ, it-tifsira ta' “appoġġ” fl-Artikolu 1.1(a)(2) tal-Ftehim dwar l-SCM tirreferi għall-azzjoni tal-gvern li tikkontribwixxi għas-suċċess jew iżżomm il-valur tal-prezzijiet jew tad-dħul li wieħed jirċievi.

(175) Finalment, ir-referenza “fis-sens tal-Artikolu XVI tal-GATT 1994” timplika l-forom kollha ta' appoġġ għad-dħul jew għall-prezzijiet li direttament jew indirettament iżidu l-esportazzjonijiet ta' “kwalunkwe prodott” minn territorju ta' Membru tad-WTO jew inaqqsu l-importazzjonijiet ta' dan il-prodott fit-territorju tiegħu. Dan l-effett, potenzjali jew attwali, huwa espliċitament kontemplat fl-Artikolu XVI:1 tal-GATT 1994: “…inkluża kwalunkwe forma ta' appoġġ għad-dħul jew għall-prezzijiet, li jopera direttament jew indirettament sabiex iżid l-esportazzjonijiet ta' kwalunkwe prodott mit-territorju tiegħu, jew biex inaqqas l-importazzjonijiet ta' kwalunkwe prodott fit-territorju tiegħu”.

(176) Fil-qosor, l-Artikolu 3(1)(b) tar-Regolament bażiku jkopri l-miżuri tal-gvern fi kwalunkwe forma li direttament jew indirettament jipprovdu appoġġ għad-dħul jew għall-prezzijiet lil xi ħadd u dan għandu effett, potenzjali jew attwali (69), billi jżid l-esportazzjonijiet ta' kwalunkwe prodott minn territorju ta' Membru tad-WTO jew inaqqas l-importazzjonijiet ta' dan il-prodott fit-territorju tiegħu. Din l-interpretazzjoni hija wkoll konsistenti mal-għan tal-Ftehim dwar l-SCM, jiġifieri, “li jżid u jtejjeb dixxiplini GATT relatati mal-użu kemm ta' sussidji kif ukoll ta' miżuri kumpensatorji” (70).

(177) F'konformità ma' din l-interpretazzjoni, minbarra li eżaminat jekk is-sett ta' miżuri adottati mill-GtA setax ikun ikkaratterizzat bħala “kontribuzzjoni finanzjarja” fil-forma ta' provvediment ta' oġġetti għal remunerazzjoni inqas minn adegwata, il-Kummissjoni analizzat ukoll jekk is-sett ta' miżuri tal-GtA setax ikun ikkaratterizzat ukoll bħala appoġġ għad-dħul jew għall-prezzijiet li jaqgħu taħt l-Artikolu 3(1)(b) tar-Regolament bażiku. Meta għamlet dan, il-Kummissjoni eżaminat l-ewwel jekk il-GtA għandux l-intenzjoni li jappoġġa l-ħolqien u l-iżvilupp tal-industrija tal-bijodiżil; it-tieni, x'tip ta' miżuri adotta l-GtA sabiex jappoġġa l-industrija tal-bijodiżil; u t-tielet, jekk dawk il-miżuri kinux jikkwalifikaw bħala “kwalunkwe forma ta' appoġġ għad-dħul/għall-prezzijiet” fis-sens tal-Artikolu XVI tal-GATT 1994.

(178) Wara l-iżvelar tad-dokument ta' informazzjoni, il-GtA u CARBIO ddikjaraw li l-Kummissjoni bbażat ruħha fuq interpretazzjoni wiesgħa b'mod inaċċettabbli tat-termini “xi tip ta' appoġġ fir-rigward ta' dħul jew prezzijiet” użati fl-Artikolu 3(1)(b) tar-Regolament bażiku, bl-argument li din l-interpretazzjoni tinkludi “it-tipi kollha li direttament jew indirettament jipprovdu appoġġ fir-rigward ta' dħul jew prezzijiet” u “kull mod u manjiera li bih il-gvern jipprovdi appoġġ fir-rigward ta' dħul jew prezzijiet”.

(179) Il-Kummissjoni ċaħdet din id-dikjarazzjoni. Din id-determinazzjoni tagħha għamlitha skont il-ġurisprudenza u l-interpretazzjoni tad-WTO ta' “appoġġ fir-rigward ta' dħul jew prezzijiet”. Kif spjegat fil-premessi minn (186) sa (195) hawn taħt, il-Kummissjoni ma ħarsitx biss lejn l-effetti tal-miżuri meħuda mill-GtA, iżda wkoll analizzat bir-reqqa l-objettivi ta' politika meħuda mill-GtA kif ukoll in-natura u d-disinn, u kkonkludiet li l-prezz tal-bijodiżil u l-fażola tas-sojja fis-suq domestiku Arġentin “jinkludu intervent dirett tal-gvern fis-suq bil-għan li jiffissa l-prezz ta' oġġett f'livell partikolari”. (71) B'riżultat tal-objettivi ta' politika segwiti mill-GtA, il-prezzijiet domestiċi tal-bijodiżil, meta mqabbla mal-prezz tal-bijodiżil esportat, huma ffissati f'livell artifiċjalment għoli, b'appoġġ għall-industrija d